text:
191Morena o laetše Moshe 2
1 Pet. 1:16
gore a botše setšhaba sa Israele a re: “Ebang ba bakgethwa, ka gobane nna, Morena Modimo wa lena, ke yo mokgethwa. 3
Doit. 5:12,16
Yo mongwe le yo mongwe wa lena a hlomphe mmagwe le tatagwe, a hlomphe le Sabatha. Ke nna Morena Modimo wa lena.
4
Eks. 20:23
34:17
Doit. 27:15
“Le se ke la ntlhanogela la direla medimo ya diswantšho; le se ke la itirela medimo ka tshipi. Ke nna Morena Modimo wa lena.
5“Ge le dira sehlabelo sa kagišano, le direng ka tsela ye e lego gore se tla amogelwa. 6Nama yeo e swanetše go lewa ka letšatši le seruiwa se hlabilwego ka lona goba ka letšatši le le latelago. Nama ye e sa šetšego ka letšatši la boraro e tšhungwe, 7ka gobane e tšhilafetše, gomme ge yo mongwe a ka e ja, nka se amogele sehlabelo seo. 8Yo a ka e jago o tla ikobela molato wa go hlompholla se se abetšwego nna, gomme o tla kgaolwa setšhabeng sa gabo.
9
Doit. 24:19-22
“Ge le buna mašemo a lena, le se ke la ripa diako ka moka tša ka mellwaneng, le gona le se ke la boela go yo budutša diako tše di šetšego. 10Le se ke la fula diterebe ka moka merareng ya lena, goba la topa diterebe tše di welego; le di tlogeleleng badiidi le bafaladi. Ke nna Morena Modimo wa lena.
11
Doit. 5:19-20
“Le se ke la utswa, goba la bolela maaka, goba la radia motho. 12
Doit. 5:11
Mat. 5:33
Le se ke la ena ka leina la ka ge le se la ikemišetša go phetha keno yeo; seo se goboša leina la ka. Ke nna Morena Modimo wa lena.
13
“Le se ke la jeletša yo mongwe goba la mo radia. Le se ke la gana le moputso, le ge e ka ba bošego bo tee fela, wa yo le mo thwetšego. 14
Le se ke la rogaka sefoa goba la bea selo pele ga sefofu gore se mo thetše. Le mpoifeng; ke nna Morena Modimo wa lena.
15
Doit. 16:19
“Le botegeng mme le ahloleng melato ka toka; le se ke la emelela babotlana ka ge e le babotlana, goba la tšhaba batsebegi. 16Le se ke la senya motho yo mongwe leina. Ge motho a le tshekong yeo go yona a kago ahlolelwa lehu, le se ke la homola ge e le gore bohlatse bja lena bo ka mo thuša. Ke nna Morena.
17
“O se ke wa swara motho ka pelo, eupša o mmotše diphošo tša gagwe mahlong, gore o se ke wa dira sebe ka lebaka la gagwe. 18
19:19
22:39
Mar. 12:31
Luk. 10:27
Bar. 13:9
Bag. 5:14
Jak. 2:8
O se ke wa itefeletša go yo mongwe goba wa tšwela pele le go mo hloya; o rate bangwekawena bjalo ka ge o ithata. Ke nna Morena.
19
“Le phetheng ditaelo tša ka. O se ke wa goelanya diruiwa tše e sego tša mohuta o tee. O se ke wa gaša dipeu tša mehuta ye mebedi tšhemong e tee. O se ke wa apara diaparo tše di dirilwego ka mehuta ye mebedi ya lešela.
20“Ge monna a holofeditše go rekišetša monna yo mongwe lekgoba la mosetsana gore e be motlabo wa gagwe, fela monna yoo a se a tšwe a mo lefela, goba mosetsana a se a tšwe a lokollwa, gona mong le mosetsana yoo ga ba swanela go bolawa ge ba ka robalana; ba swanetše go otlwa fela. Gabotsebotse e sa le lekgoba la gagwe. 21Monna yoo a tliše kgapa mojakong wa Tente ya bodulo bja ka e le sehlabelo sa gagwe sa tefelo ya dibe, 22gomme ka yona moprista a mmoelanye le nna ka ge a dirile sebe, gomme ke tla mo lebalela.
23“Ge le fihla nageng ya Kanana gomme le bjetše mehlare ya mehuta ya dikenywa, mengwageng ye meraro ya mathomo dikenywa tšeo di tšhilafetše. Nakong yeo le se ke la di ja. 24Ka ngwaga wa bone le nkabele dikenywa ka moka moketeng wa go godiša nna, Morena. 25Eupša ka ngwaga wa go fetša seatla le ka ja dikenywa. Ge le ka dira bjalo, mehlare ya lena e tla enywa dikenywa tše ntši. Ke nna Morena Modimo wa lena.
26
Lef. 7:26-27
17:10-14
Doit. 12:16,23
15:23
18:10
“Le se ke la ja nama ye e sa nago le madi. Le se ke la ba didupe goba la dira tša boloi. 27-28
Doit. 14:1
Le se ke la ilela bahu ka go boola tlopo, goba ka go fokotša maledu a lena, goba ka go iphatša, goba la itlhaba dipadi mebeleng. Ke nna Morena.
29
“Le se ke la goboša barwedi ba lena ka go ba dira digwebakathobalo tša ditempeleng;19:29 “digwebakathobalo tša ditempeleng” Basadi ba ba be ba hwetšwa ditempeleng tša Bakanana, moo go bego go khunamelwa medimo ya tswala le monono wa mašemo. Go be go dumelwa gore go robala le digwebakathobalo tšeo go nontšha mašemo, le mehlape e a tswala. ge le ka dira bjalo, le tla be le kgelogela go medimo ye mengwe gomme naga ya tlala bofebe. 30
Hlomphang Sabatha, gomme le hlompheng felo mo ke khunamelwago gona. Ke nna Morena.
31
1 Sam. 28:3
2 Dikg. 23:4
Jes. 8:19
“Le se ke la kgopela keletšo go batho ba malopo, goba go didupe. Ge le ka dira bjalo le tla tšhilafala. Ke nna Morena Modimo wa lena.
32“Le hlompheng batšofadi, le ba godišeng. Mpoifeng; ke nna Morena.
33
Doit. 24:17-18
27:19
“Le se ke la swara bafaladi ba ba dulago nageng ya lena gampe. 34Le ba swareng ka mo le swarago Moisraelekalena, gomme le ba rateng bjalo ka ge le ithata, ka gobane le lena le kile la ba bafaladi nageng ya Egepeta. Ke nna Morena Modimo wa lena.
35
Diema 20:10
Hes. 45:10
“Le se ke la radia yo mongwe ka go šomiša dikelo tša bofora ge le ela botelele goba boima goba bontši. 36Le šomišeng dikala le dikeloboima le dikelo tše di nepagetšego. Ke nna Morena Modimo wa lena yo a le ntšhitšego nageng ya Egepeta. 37Le phetheng melao ya ka le ditaelo tša ka ka moka. Ke nna Morena.”


c: text/html

text:
Toropong ya Mahikeng, go be go na le mošemanyana wa go bitšwa Kabelo. Ga go se a bego a se rata go swana le go apea. O be a apea dijo tša bose gomme di ratwa ke bohle ka lapeng la gabo. Kabelo o be a tseba le go paka. O be a paka dikuku le borotho. Gape o be a apeyela batho ba go hloka magae setšhabeng sa gabo sopo.
Mesong ye mengwe kua sekolong, Moh Ramaila, morutiši wa Kabelo, o ile a botšiša bohle gore ge ba fetša sekolo ba nyaka go dira eng.
Mosetsana o ile a emelela. “Ke nyaka go ba moetasebakeng ke tšeye leeto la go ya moyeng,” a realo.
“Ke nyaka go ba ngaka,” mošemane yo mongwe a realo.
Bjale gwa emelela Kabelo. “Ke rata go dira letseno ka go apea,” a realo. “Ke nyaka go ba moapei.”
Bana bohle ba ile ba makala. Ba thomile ka go lebelela Kabelo gomme ka moka ba thoma go sega.
“Efela go apea ke mošomo wa basetsana,” mosetsana yo mongwe a sega.
Moh Ramaila a laela bohle gore ba homole. “O ka ba se sengwe le se sengwe se o ratago go ba sona, Kabelo,” a realo ka toko. “O se ba theeletše.” Efela maikutlo a Kabelo a be a šetše a kwele bohloko.
Tseleng ya go boa sekolong, bana ba bangwe ba be ba tšama ba mo kwera.
Ge a fihla gae, Kabelo o hweditše tatagwe a hlatswa dibjana gomme mmagwe a apea dijo tša matena.
“Lehono go be go le bjang sekolong?” tatagwe a botšiša.
“Batho bohle ba ntshegile ge ke re ke nyaka go ba moapei ke dire letseno ka go apea,” gwa hlaloša Kabelo. “Ba rile bašemane ga ba apeye gomme go apea ke mošomo wa basetsana. Gape ba rile bašemane ba nnete ba bapala rakpi le kgwele ya maoto. Efela nna ga ke rate dilo tšeo!”
Tatagwe o ile a mo gokara. “Naa o a tseba gore ba bangwe ba baapei ba bakaonekaone lefaseng ke banna?”
Kabelo o be a maketše gomme a re, “Ka nnete?”
“Ee!” tatagwe a realo a ntšha sellathekeng ka potleng ya gagwe. “Lebelela!” A bontšha Kabelo diswantšho tša baapei ba banna go dikologa lefase. Ba lebeletše diswantšho tša dijo tša bose ka moka tša go apeiwa ke baapei gomme Kabelo a thoma go ikwa bokaonenyana.
“O swanetše go tsenela phadišano ya go apea, Kabelo,” mmagwe a realo go yena. “Go na le ya go bitšwa Moapei yo Hlwahlwa yo Moswa gomme e mo thelebišeneng.”
Tatagwe a dumela. “Ee,” a realo, “dijo tša gago di bose kudu. O ka thopa phadišano yela.”
Ke ka tsela yeo Kabelo a tsenetšego phadišano ya Moapei yo Hlwahlwa yo Moswa.
Bjalo ka karolo ya phadišano, dikgwedi tše mmalwa tša go latela, Kabelo o be a le thelebišeneng. O ikhumane a na le baapei ba bangwe ba baswa bjalo ka yena. Ba bangwe e be e le bašemane ba go rata go apea – go no swana le yena!
Phadišano e be e le boima kudu! Baapei ba baswa ba ile ba kgopelwa go apea dijo tše ba sa kago ba di apea. Ba be ba ba diriša ditswakiwa gape tšeo ba sa kago ba kwa ka tšona. Baahlodi ba ba ntšha ka o tee ka o tee. Kabelo o ba bone ba lla ge ba tloga. O be a sa nyake gore le yena a ntšhiwe. O ile a šetša kudu gore a seke a dira phošo le e tee.
Kabelo o rile go fihla tikologong ya mafelelo ya phadišano, mmagwe le tatagwe ba ikgantšha ka yena! Sekolo sohle se be se lebeletše thelebišeneng – le bašemane le basetsana bao ba bego ba mo sega. Kabelo o be a dira gore sekolo sa gagwe se ikgantše.
Kabelo o be a ikwa a tšhogile. Phadišano e be e fihla mafelelong, efela go be go šetše motho o tee yo a swanetšego go mo phala gore a thope phadišano. Bothata e be e le gore moapei yoo o moswa o be a kgona bjalo ka Kabelo!
Tikologo ya mafelelo e ile ya thoma. Baapei ba babedi ba be ba swanetše go apea iri e tee yo mongwe le yo mongwe. Mo metsotsong ye lesomehlano, Kabelo a wiša sekotlelo sa go tlala motswako wa phae ya kgogo fase. O be a sa dumelelwe go olela motswako – seo se be se bolela gore a ka se thope phadišano. Gomme o ile a swanela go thoma gape. Bjale go tlo ba bothata gore a fetše ka nako. Batho bohle bao ba bego ba bogetše ba be ba tshwenyegile, efela Kabelo o kgonne go fetša ka nako.
Bjale baahlodi ba ile ba swanela go kwa tatso ya dijo. Seo se tlo laetša mothopasefoka! Ba kwele tatso ya dijo tša Kabelo gomme ba re ba be ba nagana gore di bose kudu. Gomme ba kwa tatso ya dijo tša moapei yo mongwe. Ba be ba nagana gore le tšona di bose kudu! Ba ile ba ya go tšea sephetho sa mafelelo. Babogedi ba tsebile gore go tlo ba bothata go hwetša gore ke mang yo a thopilego phadišano.
Baahlodi ba feditše iri ka moka pele ba boa ka dipoelo. Mothopasefoka e bile … Kabelo! Batswadi ba gagwe ba be ba thabile le go ikgantšha ka yena! Morwa wa bona e be e le Moapei yo Hlwahlwa yo Moswa wa ngwaga. Kabelo o thopile sefoka le tšhelete.
Ka letšatši la go latela Kabelo o ile sekolong le sefoka sa gagwe gomme bohle ba keteka le yena. Kabelo o bontšhitše bohle gore le bašemane e ka ba baapei!
“Ke thabišwa ke gore ga se wa theeletša bana ba bangwe ge ba go kwera,” a realo Moh Ramaila. “Wa bona, ke go boditše, o ka ba se sengwe le se sengwe se o nyakago go ba sona!”

robotstxt: allowed

filter: keep


text:
81Ge go le bjalo, bao ba phelago ba le ba tee le Kriste Jesu ba ka se lahlwe. 2Gobane molao wa Moya, Moya wo o re dirago gore re phele re le ba tee le Kriste Jesu, o ntokolotše8:2 “o ntokolotše” Dingwalwakaseatla tše dingwe di re “o go lokolotše”; tše dingwe di re “o re lokolotše”. molaong wa sebe le lehu. 3Gobane se se bego se palela melao ya Moshe ka lebaka la ge e fokodišwa ke tlhago ya motho, Modimo yena o se kgonne. O ahloletše sebe se se lego tlhagong ya motho go lahlwa ka go roma Morwagwe lefaseng a na le tlhago ya go swana le ya motho ye e sekametšego sebeng, gore a fediše sona sebe. 4Seo Modimo o se diretše gore rena re phelago go ya ka Moya, e sego go ya ka nama, re tle re phethe tše melao e di nyakago. 5Gobane bao ba phelago go ya ka nama, ba lakwa ke tša nama. Bao ba phelago go ya ka Moya, ba lakwa ke Moya. 6Gape go lakwa ke tša nama go iša motho lehung, kganthe go lakwa ke Moya gona go iša motho bophelong le boiketlong. 7Ka gona, ge motho a lakwa ke tša nama e ba lenaba la Modimo, ka gobane ga a phethe melao ya Modimo, ebile a ka se kgone go e phetha. 8Bao ba phethago tša nama ba ka se kgone go kgahla Modimo.
9Eupša lena ga le phele go ya ka tša nama, le phela go ya ka mo le lakwago ke Moya, ge eba Moya wa Modimo o dula ka gare ga lena. Motho yo a se nago Moya wa Kriste ga se wa Kriste. 10Eupša ge Kriste a le ka gare ga lena, le ge mmele wona o tla hwa ka lebaka la sebe, Moya wona o a le phediša, ka ge le lokafaditšwe ke Modimo. 11
Gomme ge Moya wa Modimo yo a tsošitšego Jesu bahung o phela ka gare ga lena, gona Modimo yo a tsošitšego Kriste bahung, le mebele ya lena ye e hwago o tla e phediša ka Moya wa gagwe wo o phelago ka gare ga lena.
12Ka gona, banabešo, re na le se se re tlemago, fela ga se go phela ka mo re lakwago ke tša nama. 13Gobane ge le phela ka go lakwa ke tša nama, le tla hwa; eupša ge le thušwa ke Moya go lahla mediro ya lena ye mebe, gona le tla phela. 14Bao ba hlahlwago ke Moya wa Modimo ke bona bana ba gagwe. 15
Bag. 4:6
Gape Moya wo Modimo a le filego wona ga o le dire makgoba ebile ga o le dire gore le boife bjalo ka pele; eupša o le dira bana ba Modimo, o le dira gore le bitše Modimo le re: “Aba!8:15 “Aba” Le ke lentšu la Searamo le le rago “Tate”. Tate!” 16Moya wa Modimo o ikopanya le meoya ya rena mme ya hlatsela gore re bana ba Modimo. 17Gomme bjale ge re le bana ba gagwe, gona re bajalefa, bajalefa ba Modimo, ba go ja lefa le Kriste, gobane ka ge re tla be re hlokofaditšwe bjalo ka yena, le letago re tla le fiwa bjalo ka yena.
18Nna ke bona gore tše re tlaišwago ka tšona mehleng yeno di ka se bapetšwe le letago le Modimo a tlago re utollela lona. 19Tlholo ka moka e fišegela go tlo utollelwa ba e lego bana ba Modimo. 20
Gobane Modimo o beakantše gore tlholo yohle e se be ye e dulelago sa ruri. Ga se tlholo ye e ratilego gore go be bjalo, eupša ke Modimo yo a beakantšego ka mokgwa woo. Fela yena o e holofeditše 21gore tšatši le lengwe e tla lokollwa dinaleng tša lehu, ya abelwa tokologo ya letago la bana ba Modimo. 22Etse re a tseba gore le gonabjale tlholo ka moka e sa tsetla go etša mosadi ge a swerwe ke lešoko la pelego. 23
Eupša ga se yona fela e tsetlago; le rena beng re lego dithakangwaga tša Moya re llela teng, re ntše re letetše Modimo gore a tle a re dire bana ba gagwe, a re lokolle. 24Gobane re phološitšwe ka ge re be re holofetše; fela ge se re bego re se holofetše re se bona, ga e sa le kholofelo, gobane ga go motho yo a ka holofelago se a se bonago. 25Eupša ka ge se re se holofelago e le se re sa se bonego re se letela re sa fele pelo.
26Godimo ga moo re thušwa le ke Moya, ka ge re fokola gakaaka. Gape rena ga re tsebe gore ge re rapela re kgopele eng, le gona bjang, eupša Moya ke wona o re bolelelago le Modimo ka mefegelo ye e sa laodišegego. 27Gomme Modimo yo a lekolago dipelo tša batho o tseba se Moya o se nyakago; gobane Moya o kgopelela badumedi tše Modimo a di nyakago.
28Gape re tseba ge go ba ba ratago Modimo dilo ka moka di šomela go ba hola, bona bao a ba biditšego go ya ka mo a bego a ikemišeditše ka gona. 29Etse bao a ilego a ba kgetha8:29 “kgetha” goba “tseba” o ile a ba rerela gore ba tle ba swane le Morwagwe, gore yo Morwagwe a tle a be le banababo ba bantši, mme yena e be mogolo wa bona. 30Bao Modimo a ba reretšego go swana le Morwagwe, o ba biditše; bao a ba biditšego o ba lokafaditše, gomme bao a ba lokafaditšego o ba dirile gore ba be le letago.
31Ge ditaba di le ka mokgwa wo na re ka reng? Kgane ge Modimo a na le rena ke mang yo a ka emeletšanago le rena? 32Modimo ga se a babalela Morwagwe, eupša o ile a re gafela yena go re phološa bohle. Bjale a ka napa a se re fe tše dingwe tšohle? 33Na bao ba kgethilwego ke Modimo, o gona yo a ka ba beago molato? Etse Modimo yena ga a ba bone molato! 34Bjale ke mang yo a ka ba bonago molato? Gape Kriste Jesu o hwile a ba a tsošwa, a yo dula madulong a bogoši kgauswi le Modimo, gomme o re rapelela go yena. 35Bjale ke mang yo a ka kgonago go re aroganya le Kriste yo a re ratago yo? Kgane tlalelo e ka kgona, goba mathata, goba tlaišo, goba tlala, goba mohlako, goba kotsi, goba lehu? 36
Ga ke re go ngwadilwe ka Mangwalong a Makgethwa gwa thwe:
“Ka lebaka la gago re dula re lebane le lehu;
re swarwa bjalo ka dinku tše di yago go hlabja.”
37Aowa, dilong tšeo ka moka re šetše re fentše ka botlalo ka yo a re ratilego. 38Gobane ke tseba ntle le pelaelo gore ga go se se kago re aroganya le Modimo yo a re ratago: ga se lehu goba bophelo, ga se barongwa goba magoši a semoya goba balaodi ba semoya, goba dilo tša gonabjale goba tša ka moso, 39ga se sa kua godimo sebakabakeng, goba sa kua fase bodulabahu – gare ga tšohle tše di hlodilwego ga go se se kago re aroganya le Modimo yo a re ratago ka Kriste Jesu, Morena wa rena.


text:
Sawfish
Hlapi ya Saga
Leina la lapa la tlwaelo
Hlapi ya saga
Leina la tša thutamahlale
Pristidae
Bogolo
Go fihla dimetara tše 7
Boitšhupo
E telele, sephaphathi, e na rostrum ye bjalo ka saga (sefena). Hlogo ye sephaphathi. Mmele o lebelega bjalo ka wa šaka. Maphegwana a hlapi a tlethekeng a magolo le ba sephara. Boputšwa bja seetša goba botsothwa le ba bošweu mpeng.
Tshedimošo ya Kakaretšo
Lapa la Pristidae le bopša ke 1 ya leloko le 4 ya mehuta ya diphedi. E kotsing kudu. Meno ke a swanago ka bogolo. Ga e na dihlale tša go ota tše phatsimago go swana le šaka ya saga. Maswafohlapi a mpeng ka fase, go swana le mahlasedi. E tsoma bošego. E tswala ka go phaphaša mae ka mpeng. Baswa ba tswalwa ba feletše ka botlalo. 3-5 ya tše nnyane di a tšwalwa ka nako ye tee. Sefena molomo sa go ba bothatanyana maseeng di khupedietšwe ka mopipo wa rabara go šireletša mma tšona nakong ya matswalo.
Phepo
Di ja dimolluscs le diphoofolo tša hloka mokokotlo tša go phela ka fase meetseng. Di Šomiša ‘saga’ go di epa.
Phatlalatšo
E direga dithempheretšheng ka moka le mawatleng a borutho a lefase. Di hwetšwa kgauswi le mekekemo le diestuaring. Di phela ka lewatleng le meetseng a hlwekilego.
Mehuta ye e tlwaelegilego
Hlapi ya saga ye kopana (Pristis clavata)
Hlapi ya saga ya leino la thipa (Anoxypristis cuspidata)
Hlapi ya saga ya leino le le nnyane (Pristis pectinata)


text:
Go tšea karolo:
Kgato ya pele – kgetha seswantšho
O ka kgetha seswantšho seo o nyakago go se šomiša. O ka šomiša dinepe tšeo ba rego ke di “stock photo” tšeo di šomišwago gantšhi ke batho go bopa di “memes” goba o ka kgetha senepe sa gago. Go na le diwepesaete tša di “meme” mo inthanete tša go na le dinepe. O ka šomiša MemeGen goba Memegenerator. Ga bjalo re hloma letlakala le lengwe leo le nago le lenanego la diwepesaete tšeo di šomišwago ke ba bangwe ka bophara.
Kgato ya bobedi – tsentšha mantšu (text)
Ka go šomiša “meme-creating platform” ka ntle le tefo goba mananego (software) a mangwe ao o ikgethetšego ona, kgetha mathoko a ka godimo le a ka tlase ga senepe. Mantšu ao e ka ba a go segiša batho goba a go ba fa megopolo. Re le hlohleletša go bopa di “meme” tšeo di bolelago ka polokelo ya dipolelo goba ka go di phediša gape.
Kgato ya boraro – Go boloka le go laiša (save and upload) “meme” ya gago
Boloka seswantšho o se laiše mo kgorong ya kgwerano ya diphatlalatši (social media) yeo o e ratago go swana le Instagram, Twitter goba Facebook.
Kgato ya bone – tlaleletša ka di “hashtag”
- Tsentšha hashtag #MemeML
- Tlaleletša ka hashtag ya polelo (mohlala: #SesothosaLeboa)
Hlokomela: Go tšwetša pele mehutahuta ya dipolelo ka mokgwa wa mo inthanete (online) seo se ra gore o tlo kgona go bolela ka polelo ye nngwe le ye nngwe yeo o kgethago go bolela ka yona. Ga go bohlokwa go thuša bao ba sa kgonego go bolela polelo yeo ka thušo ya eletroniki. Eupša ge o nyaka go thuša batho bohle ka kakaretšo o na le kgetho ya go ba fa phetolo ya mantšu ao ba nago le bothata go a fetolela mo Sepeding.
Kgato ya bohlano – Ikopanye le tlhohlo
- Nyaka ba bangwe bao ba abelanego di “meme” tša bona ka #MemeML hashtag mo Instagram, Twitter goba Facebook o phare dipataka, o abelane (share) goba o dire retweet goba re-post.
- Nyaka hashtag ya polelo ya gago. Latela ba bangwe gomme o bope di “meme” ka polelo ya gago ya gae (mohlala: #SesothosaLeboa).
- Kgonthišiša gore o kgwathe (tag) motho yo mongwe o mo hlohle go bopa “meme” ya gagwe. Kopana le ba bangwe o keteke mehutahuta ya dipolelo le bona.
Kgato ya botshelela – O ipshine!


text:
11
Mar. 6:3
Nna, Judase, ke lego mohlanka wa Jesu Kriste, gape ke lego ngwanaboJakobose, ke dumediša lena le biditšwego ke Modimo, lena le phelago le ratwa ke Modimo, Tatagorena, le gona le šireleditšwe ke Jesu Kriste, ke re:
2Nke le okeletšwe lešoko le khutšo le lerato.
3Barategi, le ge ke be ke duma kudu go le ngwalela mabapi le phološo ye re e hlakanetšego le lena ye, ke bone e le tshwanelo gore ke le ngwalele go le kgothatša gore le hlabanele tumelo ye e filwego bakgethwa gatee ba e felwa sa ruri. 4Gobane go na le banyatšamodimo ba bangwe ba ba khukhunetšego ka gare ga lena, ba ba phereketšago kgaugelo ya Modimo, gore ba tle ba ikemelele bohloleng bja bona, bona ba ba ganago Jesu Kriste, yo e lego yena fela Mong le Morena wa rena. Bona, kotlo ye ke yago go e hlaloša e sa le ba e beelwa go tloga kgale.
5
Num. 14:29-30
Gomme le ge tšohle tše le di tseba, ke rata go le gopotša gore Morena5 “Morena” Dingwalwakaseatla tše dingwe di re “Jesu”. o kile a re go hlakodiša setšhaba sa Israele Egepeta, ka morago a bolaya ba ba sa dumelego, 6le go le gopotša gore barongwa bale ba go se tiišetše maemong a bona a bolaodi, ba go tlogela madulo a bona, Modimo o ile a ba kgoka ka diketane, ba dula ba kgokilwe go ya go ile leswiswing, moo a ba beetšego Letšatšilegolo lela ka lona ba tlilogo ahlolelwa go lahlwa. 7
Gopolang motse wa Sodoma le wa Gomora le metse ye e bego e bapile le yona, yeo badudi ba yona ba bego ba itshwere sa barongwa bale mme ba ineetše bofebe le bohlola. Ba otlwa ka kotlo ya mollo wo o sa timego, ya ba sešupo sa go bonwa ke batho.
8Le bona banyatšamodimo bao ba ba le ditoro tše di dirago gore ba itšhilafatše mebele; ba nyatša bogoši bja Modimo ba bile ba nyefola dihlolwabarongwa tša letago. 9
12:1
Kut. 12:7
Doit. 34:6
Sak. 3:2
Etse le Mikaele, morongwamogolo, taba ya mohuta woo ga se a ka a e dira. Mola a fapane le Diabolose ge ba be ba lebaka setopo sa Moshe, ga se a ka a ba le sebete sa go mo ahlola ka go mo hlapaola. O dio re: “A Morena a go otle!” 10Eupša batho bao bona ba nyefola sengwe le sengwe se ba sa se tsebego, gomme le sengwe le sengwe se ba se tsebago ka tlhago, bjalo ka diphoofolo tše di sa kgonego go nagana, ba ipolaiša sona. 11
Num. 16:1-35
22:1-35
Go madimabe bona, gobane ba tšere ka tsela yela ya Kaine. Ba itahlile ka bofora bja Bileamo, e le ge ba gabile tšhelete. Ba gwaba bjalo ka Korage mme ba fedišwa bjalo ka yena. 12Ke bona bomahlabišadihlong mengwathišanong ya lena ka go ja ba phaka ge ba eja le lena, ba gopotše fela tša bona dimpa. Ke bona maru a e sego a pula a a tšewago ke phefo. Ke mehlare ye e sa enywego, ešita le ka nako ya lehlabula, mehlare ye e tumotšwego mme e hwetšego ruri. 13Ba bjalo ka maphoto a lewatle a a bilogago, ba tlokoma ditiro tša dihlong boka maphoto ge a tlokoma lepshilo. Ba bjalo ka dinaledi tše di phaphailago, mme Modimo o ba beetše madulo leswiswing le leso moo ba tlago dula go ya go ile.
14
Ke bona bale ba ilego ba porofetwa ke Enoko, monna yola wa moloko wa boselela wa Adamo, a re: “Tsebang, Morena o tla le barongwa ba gagwe ba bakgethwa ba diketekete 15go sekiša bohle le go ba otla ka lebaka la ditiro tše di se nago borapedi tše ba di dirilego, le dipolelo tše mpe tše badiradibe ba ba se nago borapedi ba mmoletšego ka tšona.”
16Batho ba ke bangongoregi ba go galala se sengwe le se sengwe, ba go laolwa ke ditumo tša bona, ba go bolela ka go ikgantšha le go gegea batho gore ba hwetše se ba se nyakago.
17Baratiwa, le gopole tšela le di porofetetšwego ke baapostola ba Morena wa rena, Jesu Kriste. 18
Ba le boditše ba re: “Ge matšatši a mafelelo a fihla go tla tšwelela batho ba le kwera, batho ba ba itakelwago ke ditumo tša bona tše mpe.” 19Bao ke bona ba ba hlolago dikarogano, ke ba go laolwa ke ditumo tša bona tša nama, ba ba se nago Moya wa Modimo. 20Ge e le lena, baratiwa, le dule le ikaga godimo ga tumelo ya lena ye kgethwakgethwa. Le dule le rapela ka maatla a Moya wo Mokgethwa, 21le dule le le leratong la Modimo, le ntše le letetše Morena wa rena, Jesu Kriste, gore ka ge a na le lešoko, a tle a le fe bophelo bjo bo sa felego.
22Bao ba dikadikago le ba thuše. 23Go na le ba bangwe ba le swanetšego go ba phološa bjalo ka ge nke le ba ubula mollong; ba bangwe ke ba le swanetšego go ba gaugela le ba boifa, eupša diaparo tša bona tše di tšhilafaditšwego ke ditiro tša bona tša nama tšona le di šišingwe.
24Modimo yo a kgonago go le hlokomela gore le se kgopše le go le tliša pele ga gagwe le se ne bosodi mme le thabile kudu – 25yena Modimo a le noši, Mophološi wa rena, sa gagwe e be letago le bogoši le maatla le pušo, go tloga mehleng ya kgale le gonabjale le go ya go ile, ka Jesu Kriste, Morena wa rena. Amene.


text:
Ka ntle le go huetša ya setšo sa Bodikela, Batho ba bantši ba Mathosa ba sa tšwela pele ka tša ditšo tša baona. Mathosa ba be ba šoma ka dikgomo, ka tlwaelo ke batho ba go šoma kudu ebile ba na le maatla. Malapa a mantši a na le dintlo tša badimo mo mafapheng a go swana le Kapa Bohlabela ya Afrika Borwa, eupša ba šoma ka ditoropong le ditoropokgolo tše dingwe tša go swana le Cape Town le Johannesburg.
Batho ba MaXhosa go ba le mehutahuta ya ditšo tšeo ba di latelago; Tše dingwe tša ditšo di akaretša seala se hlolega sa banna ge ba gola, gomme se se akaretšago gore ba ye sekolong sa koma (‘thabeng’) ba hwetša dithutu tše kgethegilego go tšwa go bagolo ba bona go ba banna. Tiro ye nngwe ke ya Lobola, yeo e lego tefo ye dirwago ke monna yo a nyakago go nyala mosadi.
O swanetše go fa tatago mosadi le ba lapa ka mogwa wa diruiwa goba dilo tše dingwe go fa ka lenyalo. Lenyalo ka bolona le na le meletlo yeo batho ba bantši ba Mathosa ba e latelago. Ditshepedišo tša mahu le dipoloko le tšona di dirwa ka mokgwa wa setšo. Batho ba Mathosa ba sebjalebjale ga ba gagamale mo ditšong tše dingwe, mola bagolo bona ba nyaka go latela ditšo le godi tšwetša pele ka lapeng.
Go ya ka histori, motse wa (imizi) wa Mathoosa o be o phatlaletšego go magaeng le naga gomme o be o le mo lekopong go hlokomela kelelatšhila le tšhireletšo ya mašole. Madulo a be a akaretša kago ya sediko ye e thethago ka dipala le mehlare, yeo e nago sebopego sa go kobega ka sebopego sa lepokisi le ka dihlaka tša ka godimo le fase. Go netefatša gore go na le insuleitha ye lekanego, ka gare go be go pharwa ka motswako wa maraga le maloko go tšwa ka fase go ya bogodimo bja go fihla magetleng.
Lebato la gae le be le pharwile ka motswako wa leraga le maloko. Lebato la ka gare ga lebato le šomile bjalo ka fase. Mohuta wo wa bodulo (ungquphantsi) o be o na le lemati la fase gomme motho o be a swanetšego go ya fase go kgona go tsena ka go yona. Mo mathomong a 1820s sebopego se, se ile sa fetolwa gwa ba le setaele sa ruri, seo se bego se akaretša lebota la mohuta sediko wa circular wattle le daub (se akaretša mekgwa ya go aga yeo e tšebišetšego ke missionaries ba go swana le Dc J. T. van der Kemp), go thekga tlhaka ye sese.
Mafelo ao a akaretšago metse e be e kopanywa ka dihlopha ka sediko ba lebanego ka lešaka la dikgomo, wo e ka bago le lešaka le tee goba go feta byres tšeo di le ka thoko ga dipudi. Mabotlela a lehea a be a bolokwa ka tlase ga lebato la lešaka la dikgomo. Melete ye ya mabele e be e pharwa ebile e tšwala ka maswika a magolo, ka nepo ya go thibela meetse le tshenyo, ya lehea ka go bola.
Ka nako ye kaone, lehea le le bolokilwego ka gare ga melete be e na le must/ batamelane le tatso ya go baba, eupša e be e kgotlelega, ebile e jega, kudukudu nakong ya dihla ge lehea le be le sa hwetšagale. Gape, kgauswi le dintlo, go be go na le mafelo a go apea, onto ya fase ya go duba borotho bja lehea (isonka) gammogo le dinawa tša go dirwa ka mehlare ya go boloka lehea ka lefeleng.
Lefelo la ikgapetše magreng ga tsela ya ntlong le mojako wa lešaka wa dikgomo o be e tsebja bjalo ka lapa (inkunda). Fa e be le moo ditaba tša kgoro di kwaga le lefelong le legolo la kgoši goba kgoši ye bohlokwa..
Malapa a be a ikemetše gabotse, a na le diruiwa le mašemo go lema le go tsoma. Lapa le lengwe le lengwe le be le na le dintlo tše mmalwa, fao monna, barwa ba gagwe ba nyetšwego, basadi ba bona le bana ba be ba dula go tšona. Monna yo mogolo/wa kgoši goba yo a humilego ka dikgomo tše kgolo o be a na le diklaente le ba malapa a bona bao ba dulago ka ngwakong wa gagwe.
Ditlaete tšeo di be di mo direla (ukubusa) kgoši dilo goba hlogo ya lapa, go swana le go mo hlokomelela diruiwa tša gagwe gore ba kgone go hwetša ka maswi le bana ba yona, mafelelo bana ba dikgomo ba ba motheo mehlape ya bona.
Melawana ya lefa e be e le ka gare ga lapa fela: Morwa wa pele wa wa mosadi yo mogolo o be a hwetša diruiwa tša tategwe. Moo go na lego basadi ba bantši barwa ba pele ka moka ba mosadi wa monna ba be ba hwetša kabelo ya diruiwa tša gagwe, go tšwa fao ba aga mehlape ya bona.
Go ya ka histori naga e be e abelwa ka taolo ya sepolotiki – kgoši ka khanseleng – e se go ya ka dihlopha tša tlholego. Le ge mo tirišanong ya magareng ga lapa, go fa mohlala, dihlopha tš mešomo tšeo di rulagantšwego go thuša ka go bjala, go hlagola le puno, tlholego ga e bohlokwa kudu go feta lefelo.
Ka ge banna ba ke bana ba bo rakgolokgolo, ba na le temogo ya sehlopha seo ba tšwago go sona. Sehlopha se se ka fapana go tloga go 2 goba 3 go ya go 20 dihlogo tša ka malapeng tše 20. Naga le diruiwa ga se tša ba leloko la sehlopha, eupša ke tša motho yo mongwe le yo mongwe ka gare ga sehlopha. Dihlopha tše di na le mešomo ye mebedi ye bohlokwa, eupša ye lekantšwego ye e latelago: sa mathomo, go rarolla dithulano magareng ga maloko a sehlopha, , sa bobedi, go laola phuthego ya nawasoya ya badimo.
Translated by Lebogang Sewela


text:
Pelego ya bana magareng ga MaZulu ke taba ya basadi ba le nnoši, banna ga ba dumelelwa go ba gona go ba gona mo matswalong. Basadi ba go belegiša ke basadi ba bagolo ba umuzi bao ba nago le bana. Ka morago ga ge masea a belegwe, ba hlapišwa ka gare ga umsamo (lefelo le kgethegilego la ka gae) le meetse a go ba le sehlare sa inte/ezi (sehlare se kgethilego), gomme go tloga fao ba ‘matlafatšwa' ka tlhokomelo ya dirirelo le go tlola ga dihlare tša go maatlafatša.
Le lehono, bobedi ga bana le bomme, ba aroganywa, gantši go fihla ge umbilicalpeu e wa. Mo nakong ye ya bomme ba bonwa ‘ba sa hlweka’, ba le kotsi go banna ba bona ka gae. Ga ba dumelelwe go kgoma dibjana tše tlwaelegilego le go ja dijo tšeo di lokišitšwego ke basadi ba ba belegišago, ka dijaba tše kgethegilego, le mahwana a kgethegilego.
Ka tlwaelo bodutwana bo tšea matšatši a lesome, ka morago ga moo mme o a hwekišwa: O swanetše go fokwa ka intelezi pele a ka thoma go tšwelapele ka bophelo bja gagwe ba ka mehla. Lefelo le swanetše go hlwekišwa ka botlalo, maloko ao a hlwekilego a kgomo a swanetše go phatlalatšwago ka lebatong gomme go tšhumwe mollo fase.
Ka morago ga se, monna a ka tsena go bona ngwana wa gagwe la mathomo, le ge e le gore bopapa ba lehono ba lego kgole ga ba kgone go tla gae go bona ditiragalo ye. Go ba le bjalwa go keteka le go leboga go basadi bao ba be ba belegiša. Moletlo wo o ka bušeletšwa ge tate a etla gae go tšwa go Toropokgolo go kopana le ngwana wa gagwe.
Translated by Lebogang Sewela


text:
Ditshwedi
Go boima kudu go tloša ditshwedi go feta dinta, go dira thibelo ya phelakadingwe ya ka ntle e bohlokwa kudu. Ditshwedi ke tše di nnyane go feta dinta, di fapanego gare ga dikgoba tša bo lesoma bja millimetre go millimetre ka botelele.
Bjale go boima go di bona, ka ntle le ge ba di a tšhikinyega mo tikologong ya mmala wa go fapana le yona. Moo dinta di nago la maoto a ma tshela, ditshwedi tša bagolo di na le dinimfi di na le maoto a seswai le dibokwana di na le maoto a tshela.
Bontšhi bja mehuta ya diphedi tše di swanago le kgwele, le selo se se nnyane sa go swana le lehlokwana mo e lego diripana tša molomo mo di lego gona.
Di bonala di le bjang?
Tše kgolo tša basenyi tša go ama diruiwa tša maphego ke ditshwedi tše khubedu (e bitšwa gape bjalo ka ditshwela tša kgogo) ditshwedi tša ka leboa tša kgogo le ditshwela tša dikgapetla maotong.
Ditshwedi tše khubedu di na le mmala o mosehlana mošweu goba o motsothwa wo mošweu gobaka, eupša e fetogela bokhube bja go phatsima goba botala bja leratadima ge e fetša go tlotša boyona ka madi. Phelakadingwe e šomiša bontšhi bja Letšatši la yona e iphihlile ka mangeng kgauswi le ka moo go ka kgonegago ka gona go dijo tša yona gomme tša hlasela dinonyana bošego.
Ditshwela tša ka leboya tša kgogo di tshehla goba mmala o moso gomme di phela bophelo ka moka bja tšona ba maphelo leboo a dinonyaneng, kudu go dikologa mašoba a moya. Dišhilafalo tše kgolo di tla hlola boso mo mafofeng ka lebaka la marothodi a ditshwedi le mae.
Go fapana le ditshwedi tša ka leboya tša dikgogo le ditshwedi tše khubedu, ditshwedi tša maoto a dikgapetla ke fela maoto a dinonyana a amegago.
Dika tša tšhilafatšo?
Mekgwa go mama madi ya ditshwedi tše khubedu le ditshwedi tša leboya tša kgogo di tla fokodiša dinonyana le mafelelong, di tšweletša anaemia e šoro, le dinonyana di ka ab le dikamo tše galogilego le le selo sa legora.
Gape dinonyana di ka ba le tahlegelo ya ka boima le go hlaselwa ke malwetši a mangwe. Mafofa a dinonyana tše amegago a ka ba le dipatšo le go sa hlweke, go ota le go ba mabala, le eo ye nngwe ya go dira letlalo le be khubedu ka mabala le go tomolwa ga ona.
Ditshwedi tša maoto a dikgapetla di nna ka meleteng ka fase ga letlalo le leotong ka fase ga letlal, le go tlhola go ruruga le makgwakgewa. Ge e tlogelwa e sa alafšwa dinonyana di ka fokola gomme mafelelong tša hwa.
Translated by Lawrence Ndou


text:
341Elihu a tšwela pele a re:
2“Ekwang se ke se bolelago,
lena dihlalefi,
ntlhwaeleng tsebe, lena ditsebi.
3
Mantšu a senkwa ka tsebe,
bjalo ka ge dijo di kwelelwa ka leleme.
4A re ikgetheleng se se lokilego,
re tsebeng se e lego tshwanelo.
5Gobane Jobo o re:
‘Nna ga ke ne molato,
Modimo ke yena a ntlhokišago toka.
6Ke dirwa wa maaka,
kganthe ke nepile,
ke gobaditšwe wa go se alafege,
etšwe ke se ka dira sebe.’
7“Kgane o gona motho wa go etša Jobo,
wa go gegea bangwe sesolo bjalo ka ge a enwa meetse,
8wa go šika le badiratšempe,
wa go sepela le bakgopo?
9O re ga go hole motho selo go leka go kgahla Modimo.
10“Ntheeletšeng, lena banna ba go kwešiša!
Modimo a ka se dire se sekgopo,
Ramaatlaohle a ka se dire phošo.
11
O otlela batho tše ba di dirilego,
o ba swara ka mo go ba swanelago.
12Ruri, Modimo ga a dire phošo,
Ramaatlaohle ga a kgopamiše toka.
13Kgane ke mang yo a mmeilego Mohlokomedi wa lefase?
Ke mang yo a mmeilego Mmuši wa lefase lohle?
14Ge Modimo a ka amoga batho moya wa gagwe,
a o bušetša go yena mong,
15bohle ba ka hwa ka bjako,
ba boela mobung.
16“Ge o na le kwešišo, o ntheeletše;
se ke go botšago sona o se hlwaele tsebe.
17Kgane mohloi wa toka e ka ba mmuši?
Na Moloki, yena Ramaatla,
wena o ka mmona molato,
18yena yo a ka rego go kgoši: ‘Lefeelana towe!’
goba a re go bakgomana: ‘Bakgopo ke lena!’
19yena yo a sa rerelego bahlomphegi,
a sa bebego bahumi go feta badiidi,
ka ge bohle ba hlodilwe ke yena?
20Ba hwa ka bjako, bošegogare.
Bahlomphegi bao ba re go hwa batimelele;
gape Modimo o tloša mogateledi gabonolo.
21O lebelela mesepelo ya motho,
o mmala magato.
22Ga go leswiswi le leso mo badiratšempe ba ka khutago gona.
23Modimo ga a beele motho nako34:23 Mohlomongwe go swanetše go balwa “nako” Seheberu ga se kwagale gabotse. ya go tlo mo ahlola kgorong.
24O pšhatlaganya boramaatla ntle le go nyakišiša,
a bea ba bangwe legatong la bona.
25Ka ge a tseba tše ba di dirago,
o a ba wiša mme a ba pšhatlaganya bošego.
26O ba otlela bokgopo bja bona batho ka moka ba lebeletše,
27ka ge ba kgelogile,
ba se na taba le ditaelo tša gagwe.
28Ba dirile gore bahloki ba llele Modimo,
gomme yena a kwa ge bahlaki bao ba mo llela.
29-30“Fela ge Modimo a ka se dire selo,
ke mang yo a ka mo solago?
Ge a ka iphihla,
o tla bonwa ke mang?34:29-30 “Ge ... mang?” goba “Ge a ka iphihla, o tla bonwa ke mang – sona o tla bonwa ke setšhaba goba ke motho o tee?”
O bea mohlokamodimo mmuši wa setšhaba ka moka,
ya ba moreo go sona.34:29 Mohlomongwe go swanetše go balwa “O bea ... sona” Seheberu ga se kwagale gabotse.
31“Ge motho a ka botša Modimo a re:
‘Ke lahleditšwe, nka se sa dira sebe;
32nthute se ke sa se tsebego;
ge eba ke dirile sebe,
nka se sa boeletša’ –
33na wena o bona nke Modimo o swanetše go otla
motho yo mobjalo?
Ka ge e le wena o ganago
se se dirwago ke Modimo,
ke wena o swanetšego go kgetha,
e sego nna.
Bolela se Modimo a swanetšego go se dira.
34“Fela ba ba kwešišago le ba bohlale ba ba nkwago ba tla re:
35‘Jobo o boledišwa ke go se tsebe,
polelo tša gagwe ga di re selo.’
36A Jobo a lekwe gasehlogo,
ka gobane o fetola bjalo ka yo kgopo.
37Sebe sa gagwe o se oketša ka go gwaba;
o nganga ka mokgwa wo pele ga rena,
a duletše go roga Modimo.”


text:
241Ge Jesu a tloga Tempeleng barutiwa ba gagwe ba ile ba tla go yena go mo šupetša meago ya Tempele. 2Jesu a re go bona: “Ga ke re meago ye ka moka le a e bona? Ruri, ke le botša gore ga go leswika le le tlago šala le hlatlagane le le lengwe mme la se kgerešwe.”
3E rile ge Jesu a dutše Thabeng ya Mehlware, barutiwa ba gagwe ba tla ba mmotšiša thopeng ba re: “Re botše gore dilo tšeo ka moka di tla direga neng, le gore re tla bona ka eng ge o boa, le gore ke mafelelo a lefase.”
4Jesu a ba fetola a re: “Le itlhokomele gore le se forwe ke motho. 5Batho ba bantši ba tla tla ba re ba bolelela nna, motho a re: ‘Ke nnaena Mesia.’ Gomme ba tla fora ba bantši. 6Le tla kwa mekgoši ya ntwa le dipego tša ntwa; eupša le se ke la tshwenyega, gobane tšeo di swanetše go no hlaga, fela e tla be e sešo ya ba mafelelo. 7Ditšhaba di tla hlaselana, le mebušo e tla tsogelana maatla, le ditlala le go šikinyega ga lefase kua le kua di tla ba gona. 8Dilo tšeo ka moka di tla ba bjalo ka mathomo a lešoko la pelego.
9
“Ya ba gona ba le gafelago bao ba tlago le otla ba le bolaya. Le tla hloiwa ke ditšhaba ka moka ka lebaka la ge le dumela go nna. 10Mehleng yeo ba bantši ba tla kgeloga; ba tla ekana ba hloyana. 11Go tla tšwelela baprofeta ba bantši ba maaka gomme ba fora batho ba bantši. 12Ka lebaka la go ata ga bokgopo lerato la ba bantši le tla fokotšega. 13
Eupša yo a ka kgotlelelago go iša mafelelong o tla phologa. 14Gomme Taba ye Botse ye ya mmušo wa Modimo e tla begwa lefaseng ka moka gore ditšhaba ka moka di e kwe; e be gona go tlago mafelelo a lefase.”
15
11:31
12:11
“Le tla bona ‘Bohlola bjo bo tlontlollago Tempele’,24:15 “Bohlola bjo bo tlontlollago Tempele” Ba bangwe ba re ke aletare ya Zeose, modingwana wa Bagerike, ye Kgošikgolo Antiogose Epifanese a bego a e agile ka Tempeleng; ba bangwe ba re ke MolwaleKriste. bjo bo boletšwego ke moprofeta Daniele, bo eme ka felong mo go kgethwa.” (A mmadi a kwešiše gore bohlola bjoo ke eng.) 16“Ke moka bao ba tla bego ba le nageng ya Judea ba tšhabele dithabeng. 17
Yo a tlago be a le godimo ga ngwako wa gagwe a se ke a fologela ka ngwakong go yo tšea se e lego sa gagwe. 18Yo a tlago be a le mašemong a se ke a boela go yo tšea seaparo sa gagwe gae. 19Ba madimabe mehleng yeo ke bao e tla bego e le baimana le batswetši. 20Le rapeleng Modimo gore go tšhaba moo ga lena go se ke gwa ba marega goba ka letšatši la Sabatha. 21
Kut. 7:14
Gobane masetlapelo a mehla yeo e tla ba a a šiišago ao a se a kago a bonwa go tloga mola lefase la bago gona go fihlela gonabjale, gape a ka se sa tsogago a bile gona. 22Eupša Modimo o šetše a ikemišeditše go fokotša matšatši a masetlapelo ao; ge a ka be a ka se a fokotše, go ka be go ka se phologe motho. Modimo o tla a fokotša ka lebaka la bao a ba kgethilego.
23“Mehleng yeo ge motho a ka re go lena: ‘Bonang, Mesia šo!’ goba a re: ‘Bonang, šole!’ le se ke la mo kgolwa. 24BoMesia ba maaka le baprofeta ba maaka ba tla tšwelela; ba tla dira matete a magolo le dimakatšo gore, ge go kgonega, ba fore le batho bao Modimo a ba kgethilego. 25Le tsebe gore ke le boditše pele di direga.
26
“Ka gona ge batho ba ka le botša ba re: ‘Mesia o kua lešokeng!’ le se ke la ya gona; le ge ba ka re: ‘Bonang, o iphihlile ka phapošing!’ le se ke la ba kgolwa. 27Gobane Morwamotho o tla tla bjalo ka legadima le le pekenyago le etšwa ka bohlabela le eya ka bodikela.
28
“Gape mo go lego setoto go kgobokana manong.”
29
34:4
Joele 2:10,31
3:15
Kut. 6:12-13
Hes. 32:7
“Masetlapelo a mehleng yeo a tla re a sa tšo feta, letšatši la fifala, ngwedi wa se sa taga, dinaledi tša arošwa tseleng ya tšona mme tša wela fase di etšwa godimo. 30
Sak. 12:10-14
Kut. 1:7
Go tla bonagala se sengwenyana legodimong sa go šupa gore Morwamotho o etla, gomme ditšhaba tšohle tša lefase di tla lla ge di mmona a etla ka maru a legodimo, a na le maatla a magolo le letago le legolo. 31Phalafala ye kgolo e tla letšwa, gomme Morwamotho o tla roma barongwa ba gagwe ka mathokong ka mane a lefase go yo kgobokanya ba a ba kgethilego, ba tlišwa ba etšwa gohle lefaseng.”
32“Swantšhang ka mogo: Ge makala a wona a eba a boleta, a hloga matlakala, le tseba gore selemo se kgauswi. 33Le lena ge le bona tšeo ka moka di direga, le tsebe gore nako ya go tla ga Morwamotho e batametše, e kgauswikgauswi. 34Ruri, ke le botša gore dilo tše ka moka di tla hlaga batho ba ba phelago gonabjale ba sešo ba hwa ka moka. 35Legodimo le lefase di tla fela, eupša tše ke di boletšego tšona e tla no fela e le nnete.”
36“Ge e le letšatši le nako ya gona ga go yo a di tsebago – le barongwa ba legodimong le yena Morwa ga ba di tsebe, di tsebja ke Tatagwe fela. 37
Go tla ga Morwamotho go tla swana le se se ilego sa hlaga mehleng ya Noa. 38Mehleng ya pele ga meetsefula batho ba be ba eja, ba enwa, ba nyala goba ba nyalwa, gwa ba gwa fihla letšatši lela Noa a tla tsena ka leselawatleng; 39
le ge go le bjalo ba be ba sa lemoge gore go diregang, go fihlela meetsefula a etla a ba tšea ka moka. Le mohla Morwamotho a etla go tla ba bjalo. 40Mehleng yeo banneng ba babedi ba ba tlago be ba šoma tšhemong, go tla tšewa yo mongwe, gwa šadišwa yo mongwe. 41Basading ba babedi ba ba tla bego ba šila lwaleng, go tla tšewa yo mongwe, gwa šadišwa yo mongwe.
42“Ka gona le dule le itokišitše, ka gobane ga le tsebe letšatši le Morena wa lena a tlago tla ka lona. 43
Ge mongmotse a ka be a tsebile gore lehodu le tla tla neng, ruri, a ka be a se a robala a lesa lehodu le thuba ngwako wa gagwe. 44Ka gona le lena le dule le itokišitše, ka gobane Morwamotho o tla tla ka nako ye le sa gopolego gore a ka tla ka yona.”
45“Bjale mohlanka wa go botega yo bohlale ke ofe? Ke yo mong wa gagwe a mmeilego mohlokomedi wa bahlanka ba gagwe gore a ba fe dijo ka nako ya go ja. 46Go lehlogonolo mohlanka yoo mong wa gagwe a tlago mo hwetša a dira bjalo ge a boa. 47Ruri, ke le botša gore mong wa gagwe o tla mmea mohlokomedi wa tšohle tše a nago le tšona. 48Eupša mohlanka ge e le yo mobe, ka pelong o tla re: ‘Mong wa ka o diegile go boa,’ 49gomme a thoma go itia bahlankakayena le go ja le go nwa le matagwa. 50Ke moka mong wa mohlanka yoo a boa ka letšatši le mohlanka a sa mo naganego ka lona le ka nako ye a sa e tsebego. 51Mong wa gagwe o tla mo kgaola ditho, a ba a mo dira se se dirwago baikaketši. O tla lla a lomanya meno.”


text:
E rile ge Sibu a hudugela iLanga Avenue, Mdi Magona a botša baagišane go tliša bonnyanenyana bja se le bonnyanenyana bja sela, go mo amogela. Ka fao Sibu o ile a ba le bagwera. O be a ba rata le bona ba mo rata.
Ka madimabe go be go na le selo se tee seo se bego se befediša bohle. Ka nako ye nngwe Sibu o be a ethimola. Meethimolo ya gagwe e be e le ye mebe lefaseng ka bophara. Ge a be a eme lebating la legae la gagwe le lennyane a thoma … ethiaa, ethiaa, ethiaa, … aaah, aah …, batho bohle ba be ba tlalelwa.
Mesong ye mengwe, Sibu o ile a bula lebati la gagwe la ka pele. Katse ye ntsho e ile ya kitimela ka ntle gomme Sibu le yena a tšwa. O ile a emiša hlogo ya gagwe, a bula molomo a re, “Ah, aaah …”
“AOWA!” gwa goeletša Mdi Magona. “O seke wa mo dumelela a ethimola. Lekga la mafelelo leo a ethimotšego, o lahletše diaparo tša ka tšeo di bego di hlatswitšwe mohlakeng. Mo emiše gonabjale!”
“AOOWAAAAA!” gwa goeletša Mna Samson. “Lekga la mafelelo leo Sibu a ethimotšego o patlamišitše dirosa tša ka tše di hubedu ka moka ga tšona. E be e le tše di botse di loketše go ka rekišwa. Mo emiše!”
“Ah, AAAH, AAAAH …” a realo Sibu.
“Aoooowaaa!” gwa goeletša Jabu le Nozi. “Lekga la mafelelo leo a ethimotšego o fošeditše mošomo wa rena wa gae kgakala. Morutiši ga se a re tshephe ge re mmotša gore ke ka lebaka la moethimolo.”
“Ka pela! Re tla leka bonnyanenyana bja se le bonnyanenyana bja sela gore a emiše go ethimola,” a realo Mna Magona a swere phekese ka seatleng. O ile a swara nko ya Sibu ka phekese.
“Aa, aaah … E a nkgobatša! E tloše hle,” a realo Sibu.
Mna Samson o ile a tlišetša Sibu galase ya meetse. “Swara nko ya gago o nwe meetse a” a realo.
Kala, kala. Sibu a metša gomme a thoma go gohlola.
“Ka pela,” a realo Jabu a swere sekotlelo sa bogobe. “Eja bogobe bjo.”
“Bo tla dira gore molomo wa gago o dule o dira se sengwe,” a realo Nozi, “gomme nko ya gago e binabine.”
“Aaaaaa …” a realo Sibu a kgarameletša sekotlelo kua kgole. “Ah, aaah …”
Gomme batho bohle ba ile ba no ema, le go lebelela, gomme ba leta.
Katse ye ntsho ye nnyane yeo e bego e dutše lebotong e ile ya lebelela le go leta. E be e tseba gore go tlo direga eng gabotse. Diaparo di tla fofa, maloba a patlama, mošomo wa gae wa fofa, gomme dilo tše tharo tša bohlokwa di tla direga. Boya bja yona le maledu a yona a tla phaphasela moyeng o montši. Mohlaba o tla fokela mengeng ya lebota …gomme … se se kaonekaone go feta tšohle … magotlo a tla tšwa a tšhaba. E be e swerwe ke tlala.
“Aaaaah … atšŠŠHH …” Batho bohle ba ile ba khunama ba leka go khuta. “THIAAA!” a ethimola Sibu.
Diaparo di ile tša fofela moyeng. Maloba a ya tlase, a patlama mabung. Mošomo wa gae wa Jabu le Nozi o ile wa fofela kgakala. Gomme seo se ilego sa thabiša katse ye ntsho ke gore magotlo a ile a tšwela ntle.
“Se se ka se tšwele pele. Re swanetše go dira se sengwe. Naa o jele selo sa go dira gore o ethimole?” gwa botšiša Mdi Magona.
“Aowa,” gwa araba Sibu.
“Naa o ile wa dupa se sengwe?” gwa botšiša Mdi Magona.
“Aowa,” gwa araba Sibu.
“O dirile eng?” gwa botšiša Mna Samson.
“Ke dirile se ke se dirago mesong ye mengwe le ye mengwe ya Mokibelo,” a realo Sibu. “Ke tsogile gomme ka hlapa. Ke jele dijo tša go fihlola. Ke ile ka dula setulong sa ka ka bala puku ya ka, gomme bjalo ka mehla le mehla, katse yela ye ntsho ye nnyane e ile ya tla go ntumediša.”
Batho bohle ba ile ba retologa ba lebelela katse ye ntsho.
“Naa ke katse ya gago?” gwa botšiša Mdi Magona.
“Aowa!” a realo Sibu.
“Ke ya mang?” gwa botšiša Mdi Magona. Batho bohle ba ile ba šikinya dihlogo.
“Gona re tla swanela go e koba. Lebelela, jesi ya gago ye tšhweu e tletše boya bjo boso,” a realo Mna Samson a šupa.
“Ga o kwane le dikatse, Sibu,” a realo Mdi Magona. “Ke ka lebaka leo o ethimolago. Re tla swanela go rakediša katse yela.”
“Aowa,” ba realo Jabu le Nozi mmogo. “Re tla ya le yona gae. Mma o rile re ka no ba le katse.”
“Le beakanya go e thibela bjang gore e se ye ntlong ya Sibu?” gwa botšiša Mdi Magona.
“Gabonolo,” a realo Jabu. “Re tla dira se o phelago o se bolela.”
“Ka nnete? Gona ke eng seo?” gwa botšiša Mdi Magona.
“E fe bonnyanenyana bja se le bonnyanenyana bja sela go e amogela,” gwa fetola bana.
Batho ka moka ba ile ba myemyela.
Jabu and Nozi ba ile ba ya go katse ye ntsho ye nnyane, ba kgwatha boya bja yona gomme ba bolela mantšu a boleta. Bohle ba ile ba makala ge katse e emelela e ba latela go ya gae.
“Aaaah,” a realo Mdi Magona ka boikgokgomošo. “E šoma ka dinako tšohle.”
“Bjale,” a realo Sibu, “Ke tla dira setšhuu sa nama ya kgomo go keteka GA GO SA NA YO A ETHIMOLAGO.”
Mathapameng ao baagišane ba dula go dikologa mollo gomme ba ja setšhuu sa bose sa Sibu.
Bjale katse ye ntsho ye nnyane? Hee, e be e iketlile kudu e ekwa borutho go ka tshwenya Sibu. E tsebile gore ntlong ya Jabu le Nozi, e tla dula e hwetša bonnyanenyana bja se le bonnyanenyana bja sela, le lerato le lentšintši.


text:
Tšohle di thomile ge Momma Moeng a direla Koko Moeng seswaro sa jamo sa letšatši la matswalo. Lesea Beka o ile a hwetša palune ya gagwe ye talalerata ye kaonekaone. O be a nyaka go efa Koko ka letšatši la matswalo a gagwe.
Momma o ile a bopula Lesea Beka mokokotlong wa gagwe ka kobo ya boleta. O ile a rwala seswaro sa jamo hlogong ya gagwe a ya ntlong ya Koko Moeng.
Palune ya Lesea Beka ya re bubuubuu gomme diramphašane tša Momma tša re phatha-phatha phatha-phatha tseleng ya lerole go fihlela ba kopana le Sipho yo a bego a etšwa lebenkeleng la Tip-Top. “Naa le ya kae, Momma Moeng?” gwa botšiša Sipho.
“Nna le Lesea Beka re ya ntlong ya Koko Moeng. Lehono ke letšatši la matswalo a gagwe,” gwa fetola Momma.
“Ke swaretše Koko Moeng phakhete ya disimpa tša go dirwa ka matsepane tša go khukhurwa. Naa le nna nka tla?” gwa botšiša Sipho.
“Ee,” Momma o ile a myemyela gomme ba sepela.
Phakhethe ya disimpa tša go dirwa ka matsepane tša go khukhurwa tša Sipho tša re khurr khurr, palune ya Lesea Beka ya re bubuubuu gomme diramphašane tša Momma tša re phatha-phatha phatha-phatha tseleng ya lerole go fihlela ba fihla go Mna Chapalala, yo a bego a efa dikgogo tša gagwe dijo.
“Naa le ya kae?” a botšiša.
“Re ya ntlong ya Koko Moeng. Ke letšatši la matswalo a gagwe,” gwa fetola Momma.
“Ke swere kgogo ya go nona ya Koko Moeng. Naa o ka mo fa yona?” gwa botšiša Mna Chapalala.
“Ee,” a realo Momma a phathakga kgogo ya go nona ka fase ga lehwafa la gagwe gomme Momma, Lesea Beka le Sipho ba sepela.
Kgogo ya go nona ya re koo-koo-koo, koo-koo-koo, phakhethe ya disimpa tša go dirwa ka matsepane tša go khukhurwa tša re khurr khurr, palune ya Lesea Beka ya re bubuubuu gomme diramphašane tša Momma tša re phatha-phatha phatha-phatha, tseleng ya lerole go fihlela ba fihla lepakeng la Mdi Makabelo.
“Re swanetše go hweletša Koko khekhe ya letšatši la matswalo,” a realo Momma. Ba ile ba ya ka gare. Ting-tong gwa lla pele ya lebati. “Thobela, Mdi Makabelo. Naa o a tseba gore lehono ke letšatši la matswalo a Koko Moeng?”
“Oo ee,” a realo Mdi Makabelo. “Ke mo paketše khekhe ye e kgethegilego, efela nkase tlogele lebenkele le se na motho. Naa o ka ya go mo fa yona?”
“Ee,” a realo Momma, efela go be go na le bothata − Momma o be a nyaka diatla tše pedi tša go rwala khekhe. Ka fao, o ile a loga leano. O ile a bea kgogo ya go nona godimo ga seswaro sa jamo seo a bego a se rwele hlogong. Bjale o be a na le diatla tše pedi tša go rwala khekhe ya matswalo ya go kgethega. Momma, Lesea Beka le Sipho ba ile ba tšwa ka lebati la ting-tong.
E rile ge Lesea Beka a ekwa monkgo wa khekhe a ngunanguna, “Boseee, boseee.”
Kgogo ya go nona ya re koo-koo-koo, koo-koo-koo, phakhethe ya disimpa tša go dirwa ka matsepane tša go khukhurwa tša re khurr khurr, palune ya Lesea Beka ya re bubuubuu gomme diramphašane tša Momma tša re phatha-phatha phatha-phatha, tseleng ya lerole go fihlela ba kopana le Valecia.
“Naa le ya kae?” gwa botšiša Valecia.
“Re ya ntlong ya Koko Moeng. Ke letšatši la matswalo a gagwe,” gwa hlaloša Sipho.
“Ke swaretše Koko Moeng ngatana ya maloba. Naa nka ya le lena?” gwa botšiša Valecia.
“Ee,” a realo Momma gomme ba sepela.
Ngatana ya maloba e ile ya dira gore Valecia a ethimole, “Ethiaa! E-E-E-thiaa!”
Kgogo ya go nona ya re koo-koo-koo, koo-koo-koo, phakhethe ya disimpa tša go dirwa ka matsepane tša go khukhurwa tša re khurr khurr, palune ya Lesea Beka ya re bubuubuu gomme diramphašane tša Momma tša re phatha-phatha phatha-phatha, tseleng ya lerole go fihlela ba bona Mna Sithole a epa ka tšhemong ya gagwe ya merogo.
“Naa le ya kae, Momma Moeng?” gwa botšiša Mna Sithole.
” Re ya ntlong ya Koko Moeng. Ke letšatši la matswalo a gagwe,” a fetola.
“Ke mo swaretše teroli ya go tlala merogo,”a realo Mna Sithole. “Naa le ka mo fa yona?”
“Ee,” gwa araba Momma.
Efela bjale Momma o na le bothata bjo BOGOLO – dilo tšeo a swanetšego go di rwala e be e le tše dintši! O be a swanetše go loga leano.
O thomile ka go tshotshola Lesea Beka mokokotlong gomme a bopula kgogo ya go nona mokokotlong ka kobo ya boleta. Lesea Beka O ILE A GOELETŠA!
Ka fao Momma o ile a bea kgogo ya go nona godimo ga teroli gomme a bopula Lesea Beka mokotlong ka kobo ya boleta. Lesea Beka o be a thabile gomme kgogo ya go nona yona e be e thabile kudu ka gore e tla kobola merogo ka moka ga yona. Efela Momma o be a sa thabišwe ke se gomme a rweša kgogo ya go nona hlogong ya Valecia. Mafofa a ile a kgwatha nko ya Valecia a dira gore a ethimole le go feta pele, “EEEEE-THIAAAAA!”
Valecia o be a se a thaba. Ka fao, Momma o ile a tšea kgogo ya go nona a e rweša hlogong ya Sipho gomme a mo fa le maloba a Valecia gore a a sware. Bjale diatla tše pedi tša Valecia tša go se sware selo di ka swara khekhe. Gomme diatla tše pedi tša Momma tša go se sware selo di ka kgarametša teroli. Batho ka moka ba be ba thabile gomme ba sepela ba ya ntlong ya Koko Moeng.
Maotwana a teroli a ile a re tswiri-tswiri-tswiri. Mahlaa a Valecia a be a na le aesing ya khekhe ka fao leleme la gagwe le ile la re latswi-latswi-latswi. Lesea Beka a ngunanguna, “Boseee, boseee.” Kgogo ya go nona ya re koo-koo-koo, koo-koo-koo, phakhethe ya disimpa tša go dirwa ka matsepane tša go khukhurwa tša re khurr khurr, palune ya Lesea Beka ya re bubuubuu gomme diramphašane tša Momma tša re phatha-phatha phatha-phatha, tseleng ya lerole ba lebile ntlong ya Koko.
Momma o ile a kokota lebating la ka pele. Sipho o ile a letša molodi. Valecia a goeletša. Efela go be GO SE NA PHETOLO. Momma o ile a kgarametša lebati la ka pele la bulega gomme ka moka ga bona ba tsena. Efela go be GO SE NA MOTHO. Ba lebeletše ka moraleng – GA GO NA MOTHO. Ba lebelela ka phapošing ya borobalelo − GA GO NA MOTHO. Ba ile ba lebelela gohle. Naa Koko a ka be a le kae?
Momma a re, “A re apeeng mo gongwe Koko o tla tla.”
Batho ka moka ba ile ba apea – batho ka moka kantle le Lesea Beka. O ile a dula khaontareng ya ka moraleng kgauswi le lefasetere gomme a lebelela go fihlela a bona Koko a sobelela mo tseleng patogeng ya mmoto wa mokonya.
“Koko! Koko!” a goeletša. Batho ka moka ba ile ba lebelela.
“KOKO! KOKO!” batho ka moka ba ile ba goeletša. “KOKO!”
Tlase kua patogeng ya mmoto wa mokonya Koko o ile a re, “EE EE EE. Go na le motho yo a mpitšago. Bjale nka se kgone go ya mabenkeleng go reka dijo tša letšatši la matswalo a ka tša go lalela.”
Koko o ile a retologa a namelela mmoto wa mokonya. Disiliphere tša gagwe tša re phatha-phatha tseleng ya lerole. Mafelelong o ile a fihla lebating la ka morago. O rile ge a le bula batho ka moka ba thoma go opela koša ya letšatši la matswalo le le botse.
Tafoleng go be go na le phae ya go dirwa ka merogo le dikokisana tša jamo tša go dirwa ke Momma, mae a maswa a go beela ke kgogo ya go nona, khekhe ya letšatši la matswalo ya go kgethega le disimpa tša go dirwa ka matsepane tša go khukhurwa. Tafola e be e kgabišitšwe ka maloba le palune ye talalerata ya Lesea Beka.
“LE KE LETŠATŠI LA KA LA MATSWALO LE LE KAONEKAONE!” a realo Koko. Gomme o swanetše go tseba, ka gobane Koko bonnyane o šetše a bile le matšatši a matswalo a masomeseswai goba masomesenyane pele ga letšatši le!
E ba le boitlhamelo!
Ngwala lenaneo la dilo ka moka tšeo batho ba ka kanegelong ba di filego Koko go dira gore keteko ya letšatši la matswalo a gagwe e be ye e kgethegilego. Bjale tlaleletša ka dilo tše tharo tše o bego o ka rata go di fa Koko ge nkabe o mo etetše ka letšatši la matswalo a gagwe.


text:
The clan name is the name of the first ancestor or family that gave birth to the clan. Clans make up tribes and tribes make up nations.
Category: clan Page 1 of 8
Sereto baTau ba ga Mabitsela
Kgomo e a tshwa!
E Kgangwa ke mang ? E Kgangwa ke Motsomele wa Meriti menga mebedi maloba, tau ya Tsomela.
Ke Motho wa bo Mabitsela a bo di kgosi,
Tau se jela Leopeng,
Se gakantšha diphukubje le magokobu.
Ditau ge di e ja di a bopa tša etša maloba ge dibola.
O se bone Madidimalo go didimala ,
Pelo bohloko e bokwele.
Batho ba Motsomele o Mohwibidu.
Ke rena Batho ba Morua kgomo a Tsomele,
Ke rena batho ba go phušumana dithaba,
Mathabatha a bo Mosima.
Batho ba bo-Tšhika makatse wa Tsomele.
Retlogile Tsomele re phumegile,
Batho ba ka re bona ba re sega.
Ba dia methito yela ye mentši e ile kae?
Re šetše re seba ka fore mmammaswi. Batau weee
Ba bina šoro wee!
Kapa*
DiTau
Matsumela a ma hwibidu Rita wee la morokobala la itšwe le mahufa gobedi
Ke Mabitsela wa ramme Tau sejela leopeng.
Le ge o ka e jela leopeng, magokobu a go bona.
Ke batho ba bo tlhatla phokeng,
Motho wa Mokgoshi wa mosegare.
Ke batho ba bo tshikamatsepe ramano.
Kgwading se kokotela lebitsi mokgotheng.
Ko tsumele e tshwetse ka mosela Ke Rita la mmaMokgadi le Rita selemo,
Lehlabula e be mehudi ya phoka-noka.
Ba re o se bone Rita go ifala bonanana bja yona e bo humane.
Ke ba sekurumane sa ya lla se se rego nkaba Matome a Rita ka opela koma borethe le macheru a motlapema e mothata modula maeba.
Banye bja lefe Matome bja nkgahla ka ya kumula ka leba nabjo;
Sekuruwe se se makgolo se se marotholodi a pula ke batlogolo ba Mathupi a di kgwetšwe seketane.
Yo a thapetšego manthata di tswetše o mošweu a šala a lla tšiu o yo montšhi a šitwa ke go nkgatoga ge a tia lekgopolotše, ke letlankana o papa Ngwakoana Mabitsela. Ke batlogolo ba Matebe kgomomothoan’ e monnyane a mmalekakana bare Matebe a gabo ba mmitša. Moka o bitšwa ke mmamaropene a boile leeto o re e tla o khunele bana dithokgolo.
Monna ke thopi mmaMošibudi a ramme…. Tsumele wee!
Ke tjhaba baDiti
Inama se go tshele!
Kapa*
DiTau
Ke bo Mabitsela a bo Dikgoši,
Tau sejela leopeng
Se gakantšha magaka le magokobu a mahlaka Rampuwele ke a tloga,
Motau wa bo dikatana.
Motau o lebelo go lwa ka thipa o se lahle,
Maremela wa bo Masai,
Tlou remela o sepela,
Kabu-kabu lenyama le fe ya batho Le loma la kgora ya bo mosela yo mošweu.
O thitsa a fiwa ke mang Mmasekgotse a ile badimong,
Pula ya mola wa kgomo ke seotše Marothobolong,
Pula ya bosasa a Mabitsela,
Ke Batho ba boyago lefa-laolo la mpata a kgori leotla dipororo,
Ke Motsomele o mohwibidu wa Machika a Matsepe
Sereto sa Matome
Ke Masipa,
Sipa la kgobe ke bodiba,
Ke hlako ya mahladi taolela kgole,
Ke Matome thata ya seepe kerema gatee kalesa.
Ke Mochidi wa mmasekgopene.
Wasare chidi boela sekgopene sa Mailula sa Mamotlhaka Seleko,
Letlabula ya ba kowane ya marega.
Ke Bachidi ba Mmasekgope re kgopa mmata maswi a kgomo ga re kgope.
Ke setlokgolo sa Mathunya keke salla maforong.
Ditlokgolo tsa Makena sekoting ke mpowene,
Makena wa betsa lerumo godimo mapantiti a tshaba ba petlepetlisa melomo bagale ya ba le madi kobone Motshwana.
Ke babo Morwafi a Mmatshidi tshwana Bonnyenyane le Moloto.
Ke ba bo Mapudi Tsaka tsa Matsapola pudi tsaka difula dikankane Seumone sa bo Maphenya Ngwakwana,
Ke ba bo Ntsiki abo Dithipa eja oba gomele nama ga tseno,
Ke tsabo Nakedi La mafata fase La fata ga le boe feela.
Bachoroma wee!!
Ke Moshoma molwantwa mohlabi a botla ya hlabang le ntse di amereng, mo na le kgomo o hlabe ya tona o sie ya tshadi e tlago tswalela mabotla wa rera melato ka yona, ke sebakeng sa marumo le mesebe melekelo ke ye mebe ya bana ba Hamese,Ke tlou se sepela se rwele mesebe ya rwala marumo go a lwewa,ndi Hamese tshi enda na mese muthudu o dho u wana phanda, aree tlou, aree mokgalaka mosadi tlo mo khumana pele !
Letlepo la Bapela’a Mokwena, baana ba madiba maswana ga ukamelwe, Kganye o rile kea ukamela a wela. Na re bao re boago Seoko, Seokodibeng se merithi mebedi meraro monga maloba, ga gabo Mmaselepe Mahlako, maeka eka le selepe ba re selepe gomela mere o remile o setlo rema le medutla menawa mehwaiyeng.
Basia Ke mosia motebatsi Motho WA ha mantsha thebe di omeDi se nna di omela makgabo tlungDi omele ka ntle mabaleng Moya o hlaha kaeO hlaha konkong Pakeng tsa mafika le majoe Ke Motho WA bo tshele le thuka Ka tshele o tshelle mangO tshelle lebajwa le nkwanyane
Sereto sa Basia
Ke Mosia,
Motubatsi,
Motho wa ha mantsha thebe di ome,
Di se nna di omella mokgwabo ntlung,
Di omele ka ntle mabaleng.
Ke Mosia Motubatsi,
Wa MmaTshele a Lebajwa la Nkwanyane,
Ha ke le wa Tshele, nka tshella mang?
Wa mmamokgomo phatshwa, sewehla,
Wa ntshang thebe di ome,
Di se nna di oma mokgwabo tlung.
Ke Mosia Motubatsi,
Motho wa ha mantsha thebe di ome,
Di se nna di omela mokgabo tlung,
Di omele ka ntle mabaleng.
Moya o hlaha kae?
O hlaha konkong,
Pakeng tsa mafika le majwe.
Ke motho wa bo Tshele le Letuka,
Ka Tshele o tshalle mang?
O tshelle Lebajwa le Nkwanyane.
Mphahlele Clan
ke Mokgaga wa Mmakubela , ke hlapa ka Maphoto ka Meetse ke tshaba go paologa/sehlefala. Bakgaga ga rena moeno, Re hweditse noka e tletse Rare go ana ke go thapa. Maupa a tia koma leopeng Marumo ga a tshabiwe Go tshabiwa tlala le moya. Ke nna Lehumo a Serogole Lehumo a sebidikana Ba rego le ge o ka hlapa wa tlola O ka se phale Lehumo la bo Ntlhodi. Ke nkwe masesane Ya go loma mediti, Makgopong a go befa le kgoshi. Makobatjatji James Mphahlele, Mokgaga wa Mmakubela.
Katamzi
Zizi
Jama kaSjadu !
Mngwevu,
skhomo,
zulu,
mhlatyana,
rhudulu!


text:
271Ge go šetše go kwanwe gore re išwe Italia ka leselawatle, ba gafela Paulose le bagolegwa ba bangwe go Juliose, yo e bego e le ralekgolo wa sekgao sa madira sa kgošikgolo. 2Ra namela leselawatle la go tšwa Adramitiomo le eya maemakepeng a naga ya Asia, gomme ra tloga. Aristargose wa go tšwa Matsedonia motseng wa Thesalonika o be a na le rena. 3Ka tšatši le le latelago ra fihla Sidone. Juliose o be a swere Paulose gabotse, gomme a mo dumelela go yo bona bagwera ba gagwe, le go fiwa tše a di hlokago. 4Go tloga moo ra šika le sehlakahlaka sa Saeprose ka thoko ye go sa fokelego phefo ka ge re be re lebane le yona. 5Ra re go tshela lewatle kwa Tsilitsia le Pamfilia ra yo fihla Mira kwa Lisia. 6Gona motseng woo ralekgolo a hwetša leselawatle le le tšwago Aleksandria le eya Italia, gomme a re nametša lona.
7Ra sepela ka go nanya matšatši a mantši, ra ba ra fihla go lebana le motse wa Kenidose ka bothata. Ka ge phefo e be e sa re dumelele go fetela pele, ra tla sehlakahlaka sa Kreta ka thoko ye go sa fokelego phefo, ra lebana le Salmone. 8Ra ipata le lebopo re sepela ka bothata, ra ba ra fihla felo mo ba rego ke Maemakepe a Mabotse, kgauswi le motse wa Lasea.
9Ra tšea nako ye telele moo gomme go tšwela pele ka leeto leo la lewatle gwa ba gwa šiiša, ka ge Letšatši la go itima Dijo27:9 “Letšatši la go itima Dijo” Letšatši la Poelano. Monyanya wo o be o ketekwa go ya mafelelong a kgwedi ya Setemere goba mathomong a kgwedi ya Oktoboro, matšatšing ao go sepela ka leselawatle go bego go le kotsi ka lebaka la madimo. e be e le šetše le fetile. Ke mo Paulose a ba eleditšego a re: 10“Banna, ke a bona gore go tloga fa leeto la rena e tla ba la kotsi; e sego fela ya go loba kudu diphahla le leselawatle, eupša le bona batho.” 11Fela ralekgolo o be a kgolwa se se bolelwago ke molaolaleselawatle le mongleselawatle, e sego se se bolelwago ke Paulose. 12Ka ge boemakepe bjoo e be e se bjo bo loketšego go dulwa marega, bontši bja bona bja kwana le gore ba tloge, mme ge go kgonega ba leke go yo fihla Fenikise gore ba dike ba le moo marega. Fenikise ke boemakepe bja sehlakahlaka sa Kreta bjo bo lebeletšego borwabodikela le leboabodikela.
13E rile ge phefo ya borwa e thoma go foka bosele, ba gopola gore ba tla kgona go phetha se ba ikemišeditšego sona; ka gona ba tloga ba ipata le sehlakahlaka sa Kreta. 14Ya re go se gwa ya kae gwa tsoga ledimo le ba rego ke “Letsotabohlabela” la tšubotla le etšwa sehlakahlakeng. 15La fefeutla leselawatle, ra ba ra palelwa ke go le lebanya le lona, gomme ra ineela ra le lesa le laolwa ke ledimo. 16Ra re go fetela ka borwa bja sehlakahlaka sa Kauda ra hwetša boširelo. Gona moo ra swara bothata pele re ka kgona go bofa leselawatlana. 17Ba le gogela ka leselawatleng mme ba kgoka leselawatle ka fase ka dithapo, ba le tsirimetša. Ka go šia gore re ka no fefeutlelwa ke ledimo dithotobolong tša mohlaba lebopong la Libia, ba phutha diseila tša leselawatle gomme ba dio kgorometšwa ke ledimo. 18Ka ge re letše re fefeutlwa ke ledimo bjalo, ka le le latelago ba tsoga ba fokotša morwalo ka go o lahlela ka lewatleng; 19ka la go latela leo ba lahlela ka diatla ditlabakelo tša go sepetša leselawatle lewatleng. 20Ra tšea matšatši a mantši re sa bone letšatši goba dinaledi, ledimo lona le le gare le gaketše, ra ba ra itlhoboga.
21Ya re ge go fetile nako ye telele go sa lewe, Paulose a ema mo gare ga bona a re: “Banna, ge le ka be le ile la ntheeletša la se tloge kua Kreta, re ka be re se ra senyegelwa goba ra loba ka mokgwa wo. 22Fela bjale ke a le kgopela, ke re tiang maatla. Ga go le o tee wa rena yo a tlago hwa, ke leselawatle fela le re tlago le loba. 23Gobane bošego ke letše ke tletšwe ke morongwa wa Modimo, yena Modimo yo ke lego wa gagwe, yo ke mo rapelago, 24mme a re go nna: ‘Paulose, o se ke wa boifa. O swanetše go yo ema pele ga Kesare. Gomme Modimo ka botho bja gagwe mo go wena o tla phološa bohle ba ba sepelago le wena ka leselawatle le.’ 25Ka gona, banna, tiang maatla. Gape nna ke tshepile Modimo gore go tla ba bjalo ka ge ke boditšwe. 26Fela re tla fefeutlelwa sehlakahlakeng se sengwenyana.”
27E rile bošegong bja lesome le metšo ye mene re ntše re fefeutlwa ke ledimo ka Lewatleng la Adria nakong ye e ka bago bošegogare, basepetšaleselawatle ba bona nke re batametše naga. 28Ka gona ba ela go iša ga bodiba gomme ba hwetša e le dimetara tše masome a mane. Ge re fihla pejana, ba ela gape gomme ba hwetša e le dimetara tše masome a mararo. 29Ka ge ba be ba boifa gore leselawatle le le ka no gohlomela ka gare ga maswika, ba le emiša ka go theoša dikgwega tša lona tše nne tša ka morago, mme ba dula ba fela pelo ya gore bo sa neng. 30Basepetšaleselawatle ba leka go tšhaba; ba theošetša leselawatlana ka meetseng ba itira tše nkego ba yo theoša dikgwega tša ka pele ga leselawatle. 31Paulose a botša ralekgolo le bahlabani a re: “Ge basepetšaleselawatle bao ba sa dule ka mo leselawatleng le ka se phologe.” 32Ka gona bahlabani ba ripa dithapo tša leselawatlana, ba le lesa la tšewa ke meetse.
33E rile ge go esa Paulose a kgothaletša bohle gore ba je a re go bona: “Lehono e šetše e le letšatši la lesome le metšo ye mene le ehlwa ka tlala le lakaletše – le sa je selo. 34Hle, ke a le kgothatša, ejang gore le phologe. Ga go le o tee wa lena yo a tlago loba ešita le ntshana ya moriri.” 35Ge a seno realo, a tšea senkgwa, a leboga Modimo a lebeletšwe ke bohle, a se ngwathaganya, a thoma go ja. 36Bohle ba tia maatla gomme le bona ba ja. 37Ka moka ga rena ka moo leselawatleng re be re le batho ba makgolo a mabedi le masome a a šupago le ba ba selelago. 38Ge ba lle ba khoše, ba imolla leselawatle ka go tšhollela mabele a bona ka lewatleng.
39Ge go sele ba se tsebe gore naga yela ba lebanego nayo yela ke efe, fela sekhutlo sa lewatle se se nago le leši sona ba se bona, gomme ba ipotša gore ke mo ba tlago iša leselawatle gona, ge ba ka kgona. 40Ba ripa dikgwega tša leselawatle dithapo, gomme ba di lesa tša sobelela ka lewatleng, ba bofolla le dithapo tše di swerego dilaodi. Ba phurolla seila ya ka pele gore leselawatle le kgoromeletšwe pele ke phefo mme ra leba lešing. 41Eupša leselawatle la thula ntotoma ya lešabašaba la itsemelela. La tanywa ka hlogo mme la palelwa ke go šutha, marago a lona ona a phatlologanywa ke maatla a maphoto.
42Bahlabani ba lakana go bolaya bagolegwa ka moka, gore ba se kgone go rutha ba tšhaba. 43Fela ralekgolo, ka ge a be a rata go hlakodiša Paulose, a ba ganetša. A laela gore ba ba kgonago go rutha ba itahlele pele ka meetseng, ba ruthele lešing; 44ba bangwe ba latele ba itshwareletše ka dikota le ka dilo tše dingwe tše di robegilego leselawatleng. Ke ka mo bohle ba ilego ba phologa, ra fihla lešing.


text:
Gobies
Leina la lapa la tlwaelo
Digobi / Mapheko a hlapi a mararo
Leina la tša thutamahlale
Gobiidae
Bogolo
Go fihla disentimetara tše 30, palogare ya disentimetara tše 5.
Boitšhupo
Ke ye nnyane, mmele wa go lelefatšwa le hlogo ye kgolo, mmele wa go ba mosesane go ya moseleng. Mahlo a a magolo ka godimo ga hlogo ya lapa. Tše dingwe di na le dihlale tša go ota tša go phatsima mafelong a go fapana a hlogo. Mmala e fapana ka bophara go tšwa go boputšwa bja go galoga go ya go boserolane bjo botse, botala bja leratadima le bosilibere.
Tshedimošo ya Kakaretšo
Lapa la Gobiidae le bopša ke tša go feta 210 tša kakaretšo le go feta 1 800 ya diphedi. Lelapa le kgolo go feta a mangwe a dihlapi tša lewatle. Tše dingwe tša kakaretšo di na mapheko a go kgomarelana a lethekeng tšeo di šomišwago go swara ka lebelo koraleng. E hwetšwa e kgomareditšwe maswikeng goba koraleng. Mae a swarišitšwe ka fasana ga letlalo. Dipoo di ya a hlokomela go fihlela a phaphaša – gantšhi matšatšing a mmalwa fela.
Phepo
Di ja diphoofolo tše nnyane tša go hloka mekokotlo le melameetseng ya planktonik.
Phatlalatšo
E direga ka dithemperetšheng ka moka le mawatleng a borutho a lefase.
Mehuta ye e tlwaelegilego
Goby ya Mollo - Nemateleotris magnifica
Goby ya Sebepu sa lewatle - Bryaninops yongei
Pennante ya go relela - Valenciennea strigata


text:
191Kgoši Joshafate wa Juda a boela mošate Jerusalema a bolokegile. 2Moprofeta yo mongwe, Jehu, morwa wa Hanani, a tšwa motseng go yo mo gahlanetša, gomme a re go yena: “Na o gopola gore go lokile go thuša ba babe le go rata bao ba hloilego Morena? Ka lebaka la se o se dirilego, Morena o go galefetše. 3Le ge go le bjalo, go sa na le tše dibotse tše o di dirilego. O tlošitše dikota tša borapedi, o lekile le go dira tše Modimo a di nyakago.”
4Le ge Kgoši Joshafate bjale a be a dula Jerusalema o be a fela a sepela setšhabeng sa gagwe, a tloga Beresheba a fihla nageng ya dithaba ya Efraime a sokollela setšhaba go Morena, Modimo wa borakgolokhukhu ba sona. 5A bea baahlodi motseng wo mongwe le wo mongwe wa Juda wo o ageleditšwego ka morako, 6gomme a ba laya a re: “Le hlokomeleng ge le seka melato, ga le ahlolele batho, eupša le ahlolela Morena, gomme yena o na le lena ge le ahlola. 7Le boifeng Morena gomme le šomeng ka tlhokomelo, ka gobane Morena Modimo wa rena ga a kgotlelele ge toka e kgopamišwa, ge batho ba kgethologanywa, goba ge ba amogela tsogolekobong.”
8Motseng wa Jerusalema Kgoši Joshafate a bea Balefi ba bangwe le baprista le mantona a mangwe a dikgorwana gore e be baahlodi melatong ya go tshela melao ya Morena, goba diphapanong tša batho ba motse.19:8 Diphetolelo tše dingwe tša kgale di re “tša batho ba motse”. Seheberu ga se kwagale gabotse. 9A ba laya a re: “Le swanetše go phethagatša mediro ya lena le boifa Morena, le mmotegela mme le ineetše go yena. 10Ge batho ba gabolena ba ba tšwago metseng ya bona ba etla go lena ka molato wa polao goba wa go tshela molao wo mongwenyana goba taelo, le ba laye gore ba itshware gabotse ge molato o sekwa, gore ba se ke ba ikobela molato go Morena. Ge le ka se ba laye, gona Morena o tla le galefela, a galefela le setšhaba sa gabolena. Eupša ge le ka ba laya gona le ka se obe molato. 11Amaria, Moprista yo Mogolo, ke yena e tlago ba moahlodi yo mogolo melatong ya sedumedi, gomme Sebadia, morwa wa Ishmaele, mmušiši wa Juda, yena ya ba yo mogolo melatong ya selegae. Balefi bona ba swanetše go bona gore merero ya kgoro e sepele gabotse. Le tiišeng le phethe ditaelo tše, gomme Morena a be le ba ba lokilego!”


text:
Seamoth
Motho ya Lewatleng
Leina la lapa la tlwaelo
Motho ya lewatleng
Leina la tša thutamahlale
Pegasidae
Bogolo
Go fihla disentimetara tše 13, palogare ya disentimetara tše 10.
Boitšhupo
Mmele wa sephaphathi, e pipilwe ka dipoleiti tša marapo tše kgomarelana. Maphegwana ya hlapi a mo golo a fa mmele ponalo ya khutlotharo. Sefena se se telele le mosela wa boripagare go ya go botelele. Mmala ke mebalabala ya botsothwa le bošweu le maswao a maso. E ka fetola mmala.
Tshedimošo ya Kakaretšo
Lapa la Pegasidae le bopša ke 2 ya tša kakaretšo le 5 ya mehuta ya diphedi. E hwetšwa ka dipara ka mepetong ya lewatleng magareng ga koral y ago sa šomišiwe le ka mafelong a sehlaba. Di ‘sepela’ ka maphegwana a hlapi ka maphegwana a hlapi sefubeng a phatlaladitšwe ka bophara. Mosela o na le direng tše nkgokolo tša marapo, seo se dirago gore e be boonlo go tšwelela pele. Molomo wa go lokišwa o šomišwa go mama sebolawa tšwa meleteng. Di ntšhetša mae ka ntle lewatleng la go bulega.
Phepo
Di ja diboko le diphoofolo tša go hloka mekokotlo tše nnyane tše dingwe.
Phatlalatšo
E direga dithempheretšheng ka moka le mawatleng a botlalo a lefase.
Mehuta ye e tlwaelegilego
Motho ya lewatleng (Eurypegasus draconis)


text:
11-3
2 Dikr. 36:9-10
Nna, moprista Hesekiele, morwa wa Busi, ke be ke dula le mathopša a Bajuda kgauswi le noka ya Kebara, nageng ya Babilonia. Ya re ka letšatši la bohlano la kgwedi ya bone ya ngwaga wa masome a mararo,1:1 “ngwaga wa masome a mararo” Ga go tsebje gore ngwaga woo ke ofe. legodimo la bulega gomme ka bona Modimo ponong. E be e le ngwaga wa bohlano wa ge Kgoši Joyakine a thopilwe. Gona moo Babilonia, kgauswi le noka ya Kebara, ka kwa Morena a bolela le nna, gomme maatla a gagwe a nkaparela.
4Ya re ge ke iša mahlo ka bona ledimo le etla le etšwa ka leboa. Legadima le be le thala lerung le legolo, gomme leratadima leo leru le bego le le go lona le tagile. Moo legadima le bego le benya gona ka bona se sengwenyana se nkego ke tshipi ye e phadimago. 5
Ka gare ga ledimo leo ka bona se se swanago le diphedi tše nne tše di bopegilego bjalo ka batho, 6eupša se sengwe le se sengwe se be se na le difahlego tše nne le diphego tše nne. 7Maoto a tšona a be a otlologile, a se na makopano, gomme dingatha tša tšona di swana le tša poo, di le bjalo ka mphiri wo o phadimišitšwego. 8Ka ntle le difahlego tša tšona tše nne le diphego tša tšona tše nne, se sengwe le se sengwe sa tšona se be se na le diatla tše nne tša motho, seatla se sengwe le se sengwe se le ka fase ga lephego. 9Diphego tše pedi tša sephedi se sengwe le se sengwe di be di phurologile di kgomana le tša tše dingwe ka dintlha mo e lego gore di be di dirile dikhutlo tše nne. Ge di sepela di be di sepela mmogo ntle le go retologa.
10
Kut. 4:7
Sephedi se sengwe le se sengwe se be se na le difahlego tše nne: sa motho ka pele, sa tau ka go la go ja, sa poo ka go la nngele, le sa ntšhu morago. 11Diphego tše pedi1:11 Diphetolelo tše dingwe tša kgale di re “diphego tše pedi” Seheberu se re “difahlego tša tšona le diphego tša tšona”. tša sephedi se sengwe le se sengwe di be di phagame di kgomana le dintlha tša diphego tša diphedi tše di lego kgauswi le tšona, gomme diphego tše dingwe tše pedi di khurumeditše mebele ya diphedi tšeo. 12Sephedi se sengwe le se sengwe se be se lebeletše ka mahlakoreng ka mane, ka gona diphedi tšeo di kgona go ya mmogo mo di ratago ntle le go retologa.
13
Gare ga1:13 Phetolelo ye nngwe ya kgale e re “Gare ga” Seheberu se re “Gomme sebopego sa”. diphedi tšeo go be go na le selo se se bego se sepelasepela se se bego se swana le magala a a tukago bjalo ka dirumola. Mollo woo o be o na le seetša se segolo mme o etšwa dikgadima. 14Diphedi tšeo tšona di be di eya kua le kua ka lebelo la legadima.
15
Ge ke lebeledišiša diphedi tšeo tše nne gabotse, ka bona maotwana a mane a kgoma fase, le lengwe le le lengwe le le kgauswi le sephedi.1:15 “sephedi” Seheberu se oketša ka “difahlego tša tšona”. 16Maotwana ao a mane a be a swana, le lengwe le le lengwe le phadima bjalo ka legakabje, le na le leotwana le lengwe le le le putlago ka bogare, 17gore maotwana ao a kgone go thwethwela ka mathokong a mane ntle le go retologa. 18
Dirime tša ona e be e le tše dikgolo tša go boifiša, mme di tletše mahlo. 19Ge diphedi tšeo di sepela, maotwana le ona a be a sepela natšo, gomme ge di kukegela godimo, le ona a kukege natšo. 20Diphedi tšeo di be di eya mo di ratago gona, gomme maotwana le ona a eya mo di yago, ka gobane di be di a laola. 21Ka gona nako ye nngwe le ye nngwe ge di sepela goba di ema goba di kukegela godimo, maotwana le ona a be a dira bjalo.
22
Ka godimo ga dihlogo tša diphedi tšeo go be go na le selo se nkego ke leratadima le le edišago seetša se se boifišago se se phadimago bjalo ka legakabje. 23Ka fase ga leratadima leo go be go eme diphedi tšeo, se sengwe le se sengwe se phurolletše diphego tše pedi go tša diphedi tše se bego se le kgauswi le sona, gomme ka tše dingwe tše pedi se ikhurumeditše mmele. 24
19:6
Ka kwa modumo wa diphego tša tšona ge di fofa; o be o kwagala bjalo ka modumo wa meetse a mantši, o etša lentšu la Modimo Ramaatlaohle, nke ke mošito wa madiradira. Ge di sa fofe di be di iša diphego fase, 25eupša go no šala go kwagala modumo wo o tšwago leratadimeng ka godimo ga dihlogo tša tšona.
26
Kut. 4:2-3
Ka godimo ga leratadima leo go be go na le selo sa go swana le setulo sa bogoši se se dirilwego ka magakabje a botala bja legodimo, gomme godimo ga sona go dutše yo nkego ke motho. 27
Yena o be a phadima bjalo ka mophiri wo o lego gare ga mollo. O be a phadima mo gohle bjalo ka mollo wo o tukago wa seetša se segolo. 28Go phadima moo go be go na le mebala ya molalatladi wo o bonalago marung ge pula e seno khula. Ke ka moo seetša se se fahlago sa letago la Morena se bego se bonala ka gona.


text:
Flatworms
Diboko tše Sephaphathi
Leina la lapa la tlwaelo
Diboko tše Sephaphathi
Leina la tša thutamahlale
Pseudocerotidae
Bogolo
Go fihla disentimetara tše 30, palogare ya disentimetara tše 10.
Boitšhupo
E sephaphathi, ya go swana le letlakala, mmele wo boreledi. Legapi ka mathokong le na le bofrili. Dirhinopore tše nnyane tše pedi di kgauswi le morumo wa hlogo. E fapana ka mebalabala ye botsothwa, go tšwa go mebala ye botsothwa, ye boputšwa le botala go ya mmala wa namune wa go khanya le boso. Tše dingwe di na le tša go hlagelela tše swanago le menwana godimo ga mmele.
Tshedimošo ya Kakaretšo
Lapa la Pseudocerotidae le bopša ke diphelakadingwe tša difluku le dinogana tša mala. E ka sepela ka lebelo le legolo kudu. E šomiša mariri a boleta goba go ruruga ga mešifa go thelela go bapa le malao a lewatle. E šomiša diprobosi go theya sebolawa. Mpa e felela ka bofofu go se na le marago. Mmele o boreledi gomme o šomišwa go dira mowa wa go hlweka. Dihermaprodite (di ka hlagelela ka bobedi bjalo ka poo goba tshadi). E nontšha le ka go diphoofolo tše dingwe gomme di ka beela mae a mola.
Phepo
Di ja dikhrustašiene tše nnyane, diboko le dimoluskse.
Phatlalatšo
E direga dithgempheretšheng ka moka le mawatleng a boruthu a lefaseng.
Mehuta ye e tlwaelegilego
Seboko se sephaphathi sa methapo ya dimonamone - Prostheceraeus vittatus
Seboko se sephaphathi sa patso ye serolane - Thysanozoon nigropapillosum
Seboko se sephaphathi se botse kudu - Pseudobiceros splendidus


text:
101Šedi ditlogolo tša barwa ba Noa, Seme le Hamo le Jafeta. Ba bararo ba ba bile le barwa ka morago ga lefula.
2Barwa ba Jafeta šeba: ke Gomere le Magogo le Madai le Jabane le Tubale le Mesheke le Tirase. Bona e bile borakgolokhukhu ba ditšhaba tšeo di reetšwego maina a bona. 3Ditlogolo tša Gomere e bile setšhaba sa Ashkenase le sa Rifate le sa Togarma. 4Ditlogolo tša Jabane e bile setšhaba sa Elisha le sa Tarshishe10:4 “Tarshishe” ke go re “Spania”. le sa Saeprose le sa Rodose; 5bona e bile borakgolokhukhu ba ditšhaba tše di dulago go ipata le lebopo le dihlakahlakeng. Bao ka moka ke ditlogolo tša Jafeta, mme ba dula melokong le ditšhabeng tša gabobona le dinageng tše di fapanego; sehlopha se sengwe le se sengwe se bolela polelo ya sona.
6Barwa ba Hamo šeba: ke Kushe le Egepeta le Libia le Kanana. Bona e bile borakgolokhukhu ba ditšhaba tšeo di reetšwego maina a bona. 7Ditlogolo tša Kushe e bile setšhaba sa Seba le sa Habila le sa Sabta le sa Rama le sa Sabteka. Ditlogolo tša Rama e bile setšhaba sa Sheba le sa Dedane. 8Kushe o ile a ba le morwa yoo leina la gagwe e bego e le Nimrode. Yena e bile mogale wa mathomo lefaseng. 9E be e le motsomi yo mogolo le mahlong a Morena; ke ka lebaka leo batho ba rego: “Bjalo ka Nimrode o motsomi yo mogolo le mahlong a Morena.”
10Mathomong mmušo wa gagwe o be o akaretša Babele le Ereke le Akade. Naga tše ka moka10:10 “ka moka” Seheberu se re “le Kalene”. di Babilonia. 11Go tloga nageng yeo o ile a ya Asiria, mme fao a aga metse ya Ninibe le Rehobote-Ire le Kelage 12le Resene – motse wo o lego gare ga Ninibe le motse wo mogolo wa Kelage.
13Ditlogolo tša Egepeta e bile batho ba Lidia le Anamo le Lehaba le Naftuage 14le Patruse le Kasluage le Kreta, bao go bona go tšwilego Bafilista.10:14 Mohlomongwe go swanetše go balwa “le Kreta, bao go bona go tšwilego Bafilista.” Seheberu se re “bao go bona go tšwilego Bafilista le Kreta.”
15Barwa ba Kanana šeba: Sidone, wa leitšibolo, le Hete. Bona e bile borakgolokhukhu ba batho bao ba reetšwego maina a bona. 16Kanana gape e bile rakgolokhukhu wa Bajebuse le Baamore le Bagirgashe 17le Bahibe le Baaraki le Basine 18le Baarbade le Batsemare le Bahamate. Dikgoro tše di fapanego tša Bakanana tša ikala. 19Naga ya Bakanana e be e tloga Sidone e leba Gerare go yo fihla Gasa, e leba Sodoma le Gomora le Adma le Tseboime go yo fihla Lesha. 20Tšeo ke ditlogolo tša Hamo tše di dulago melokong le ditšhabeng tša gabotšona le dinageng tša tšona tše di fapanego; sehlopha se sengwe le se sengwe se bolela polelo ya sona.
21Seme, mogolwaJafeta, e bile rakgolokhukhu wa Baheberu ka moka. 22Barwa ba Seme šeba: Elamo le Ashure le Arpakshade le Lude le Aramo. Bona e bile borakgolokhukhu ba ditšhaba tšeo ba reetšwego maina a tšona. 23Ditlogolo tša Aramo e bile setšhaba sa Utse le sa Hule le sa Getere le sa Mashe. 24Arpakshade e bile tatagoShelage, yo e bilego tatagoEbere. 25Ebere o bile le barwa ba babedi: Yo mongwe o ile a bitšwa Pelege,10:25 “Pelege” Leina le le kwagala bjalo ka Seheberu ge se re “aroganya”. ka gore nakong ya gagwe batho ba lefase ba be ba arogane; yo mongwe yena o ile a bitšwa Jokotane. 26Ditlogolo tša Jokotane e bile setšhaba sa Almodade le sa Shelefo le sa Hatsarmabete le sa Jerage 27le sa Hadoramo le sa Usale le sa Dikla 28le sa Obale le sa Abimaele le sa Sheba 29le sa Ofire le sa Habila le sa Jobabe. Ka moka ga bona ba tšwile go Jokotane. 30Naga yeo ba bego ba dula go yona e be e tloga Mesha e fihla Sefare kua mebotong ya ka bohlabela. 31Tšeo ke ditlogolo tša Seme tše di dulago melokong le ditšhabeng tše di fapanego, le dinageng tše di fapanego. Sehlopha se sengwe le se sengwe se bolela polelo ya sona.
32Ditšhaba tše ka moka ke ditlogolo tša Noa, setšhaba ka setšhaba, go ya ka borakgolokhukhu ba bona bao ba fapanego. Ka morago ga lefula ditšhaba ka moka tša lefase di tšwile barweng ba Noa.


text:
(Legoro la 6) Mošongwana Efa mehuta e meraro ya mahlathi, o be thekge karabo ya gago ka mehlala ya maleba. 2.7 LEHLAODI Tlhaodi ke sehlophantšu se se hlaolago leina. Mohlala: (1) Morutiši o ngwala ka pene ye khwibidu , (2) Mologadi o apere roko ye botse le (3) Ke tšhaba dimpša tše di lomago Befa Lehlaodi 1 Sebopego se se sego botse. Ditšhwene ke diphoofolo tša go befa. Galaka Lehlathi 1 Tatso ya go galaka O rekile dinamune tša go galaka. GaMatlala Lehlathi 2 leina la naga leo le reeletšwego ka leina la motho, gantši la kgoši (6) /20/ POTŠIŠO 3 (a) Tlhal ošo ya lediri e ka oketš wa ka g o š om iša mehuta ye e fapanego ya meselana. Tlhal oša gore moselanadiri ke eng o be o thekge karabo ya gago ka mehlala ya maleba. (7) (b) Lešalaš ala le na le mehola ye e fapanego mo Sesothong sa Leboa. Tlhal oša se ka mehlala ya maleba 2) 8 (d) Efa mehuta ye meraro ya mahlathi, o be o fe mehlala ye meraro mohuteng wo mongwe le wo mongwe wa mahlathi ao
(d) Lehlaodi ke yo mongwe lehlaodi ke magoro a mantšu ao a hlalošago leina, ka go oketša khwalithi ya tlaleletšo, pharologantšho, popego goba go amanywa le tlhalošo ya leina. Monna yo mongwe =yo- + mo- + -ngwe (legoro la batho la mo- le na le karolo ya Mehuta ya maina: 1. Mainaina 2. Mainakgopolo 3. Mainakgoboko 4. Mainakakaretšo/ Mainagohle 5.Mainagokwa. Bjale ge,hlaloša mehuta yeo ya ka godimo ya maina o be o fe mehlala ye mehlano go mohuta wo mongwe le wo mongwe wa maina sepolitiki, mediro ya diatla le mehuta ye mengvve ya thuto yeo e 7 Digitised by the University of Pretoria, Library Services, 2012. 1.3.3 rutwago. Ke thutotiriso yeo e sepelelanago le thutakakanywa. Padiboitshwaro Padiboitshwaro e nepisa go itshwara ga motho; ka fao motho a godiswago ka gona..
Lehlathi lehlaodi lebotxixi. ßhåwțý Mąďďý. May 31 at 9:09 AM. Kgopela mehuta yadi poeletso. Rakoma Freddy Jim. May 24 at 1:31 PM. Kebe kerata book ya sepedi gread11,ya gore lefase ema ke fologe.lekgeswa. English (US) · Español · Português (Brasil) · Français (France) · Deutsch 1.1.9 O amega go mehuta ka moka ya bosenyi. (1) 1.1.10 Balekwa ba tla fa maikutlo a go fapana. Mohlala: Kabo ya meputso ya polelo ge molekwa a šomišitše mantšu a tlhalošo. di- hlogo ya lehlaodi -kgolo: modu wa lehlaodi (TŠE PEDI fela) (2 Kgato ya mathomo ye e bohlokwa kudu go tsošološa tsebo ye moithuti a nalego yona. Go ruta bagolo le go šomiša mehuta ya leago le setšo go ra gore morutiši a o swanetše go šomiša seo moithuti a šetšego a se tseba mabapi le hlogo goba taba
E tletše ka bophelo bja diphoofolo tša mehuta le batho ba borutho. Go na le diponagalo tše mmalwa tšeo di gatelelago teori ya Tlhalošo ya teori ye e thekgilwe ke borasaense ba bangwe go swana le MoafrikaBorwa, Alexander - u Toit le Moswisi Emile d 3.2 Tsopola lehlaodi leo mmapatši a le šomišitšego go jabetša moreki. (1 Tšhošwane e ile ya nagana ka pela gore e phološe Leeba, ya namela leotong la motsomi ya mo loma kokoilane. Lehlaodi le hlaola batho goba dilo. Ageletša mahlaodi a mmabedi lefokong. Tlou ye kgolo e tšhela tšhwene ya go seleka ka meetse. 8.2. Leina ke lentšu le le reelwago motho goba selo Abstract. M.A. Riddles, together with other genres such as idioms, proverbs and legends, form an important and integral component of what is commonly referred to as oral literature. Riddling is a traditional game, mainly engaged in by the youth, as a positive and constructive way of whiling away time. This game is not only confined to tribes.
Mehuta ya go fapana ya puno e na le mabaka a go fapana a go leka le nako ya teko di ka fapana matšatši a se ma kae go ya go dibeke di se di kae. E dira tshenyagelo ya bokae. Ditefišo tša 2019/20. Diforomo tšeo di swanetšwego go tlatšwa. Ga go na difomo tšeo di tlatšwago (a) Potšišo ya 5.2 e malebana le diripa tša polelo, e lego lediri le leinaletšo, balekwa ga se ba kgona go araba potšišo ye gabotse ka ge ba se ba kgona go fetolela lediri go leinaletšo. (b) Bontši bja balekwa ba paletšwe ke go ntšha sehlophantšu sa lehlaodi potšišong ya 5.3. Ditšhišinyo malebana le kaonafatšo ya dipoel Mehuta ye mebedi ye ya ditšhukudu e dula mo Afrika-Borwa. Go na le mehuta ye mengwe ye meraro ye e dulago dikarolong tše dingwe tša lefase. Tšhukudu ye Tšhweu e na le molomo wa sephara, wa sekwere, woo Maafrikanere ba rego o wyd. Maisemane ge ba ekwa lentšu le wyd le dirišwa mabapi le phoofolo ye ba nagana gore go bolelwa ka. 1.1.1 Efa mehuta ye mebedi ya bosenyi go tšwa temaneng ye. (2) 1.1.2 Go ya ka temana ye, ke sehlopha sefe sa batho seo se amegago tabeng ya bosenyi? (1) 1.1.3 Na o ikwa bjang ka bosenyi mo nageng ya geno? (2) 1.1.4 Ngwala dikeletšo tše pedi tše o ka di fago batho ba go senya. (2) 1.1.5 Ngwala nnete goba maaka mafokong a a latelago: (i) (ii
Mehlala: 1. Mo - Ba 2. Mo - Me 3. Le - Ma 4. Se - Di 5. N - Ma 6. Bo - Ma b) Thutamedumo Monna yyo o na le lentšu le lekoto, kodu ya gagwe e ya godimo le fase. Mo re lemošwa mehuta ye mebedi ya medumo, mohuta wa pele ke wo o nago le kodu, ke gore ge medumo e tšweletšwa mara kodu a roromela THUTO YA 4 POPAFOKO 4.1 MATSENO Popofoko ke thuto yeo e rutwago baithuti, tabakgolo e le gore baithuti ba kgone go itlhamela mehuta ya bona ya mafoko ao a kwagalago gore ba kgone go tšweletša melaetša ye e rilego. Richards (1992:370) yena o hlaloša popofoko bjalo ka mokgwa wa go hlakanya mantšu go dira mafoko le molao woo o laolago mohlakanyo wa mantšu ao Lentšu la linkwisiki le *** le legorontšu le le itšego bjalo ka leina, lediri, lehlaodi, leamanyi, bj. bj. LENTŠU le bopilwe ka hlogo/dihlogo, Mehuta ya mašala: Mašala a šomišwa go emela leina, ge mmoledi a šetše a tseba gore go bolelwa ka eng (goba ka mang)
Go ya ka Serudu (1987: 6), E. M. Ramaila o tšwetše pele go ngwala ye nngwe ya dikanegelo tša go hlaloša histori ya Babinatau (Barwa) ya go bitšwa Setlogo sa Batau ka 1938. A ngwala gape dikanegelokopana tše pedi, e lego Molomatsebe (1951) le Taukobong (1952). Ga se a eme fao ka gobane ngwageng woo o thadile gape le padi ya go bitšwa Tsakat Go fedisa mapheko a go ithuta ka phaposing, barutisi ba swanetse go somisa mehuta ye e fapanego ya mananeothuto bjalo ka ao a tswelelago ka go Department of Basic Educations Guidelines for inclusive Teaching and Learning (2010) 1.4 1.4.1 Kabo ya Nako Sehlopha sa Motheo (a) Nako taetso ya go ruta ye e abetswego dithuto tsa Kgato ya Motheo ke ye. Sepedi Tutoring, Pretoria. Tai patinka 3 230 žmonių · 13 kalba apie tai. On this page an evaluation and a quick report back will be given to you. Personalised notes can be accessed on Sepedi..
'lešalašala' goba lešalašupi, mohlala: O tšere mogoma wa gagwe, le mehlala ye mengwe: puku ya gagwe (monna) Dipuku tša bona (banna) (10) (d) Lehlaodi ke yo mongwe lehlaodi ke magoro a mantšu ao a hlalošago leina, ka go oketša khwalithi ya tlaleletšo, pharologantšho, popego goba go amanywa le tlhalošo ya leina


text:
221
Monyanya wa Dinkgwa tše di se nago komelo, wo ba rego ke Paseka, o be o šetše o batametše. 2Baprista ba bagolo le boramangwalo ba be ba nyaka ka mo ba ka bolayago Jesu ka gona, ka gobane ba be ba tšhaba setšhaba.
3Ke moka Sathane a tsena Judase yo ba rego ke Iskariote, yo e bego e le yo mongwe wa barutiwa bale ba lesome le ba babedi. 4Yena a tloga a ya go baprista ba bagolo le go mantona a baleti ba Tempele, a fihla a lakana nabo ka mo a ka ba gafelago Jesu ka gona. 5Bona ba thaba, gomme ba kwana naye gore ba tla mo lefa ka tšhelete. 6Judase a dumela, gomme a thoma go nyaka nako ye e lebanego ya go ba gafela yena batho ba sa tsebe.
7Letšatši la fihla la Monyanya wa Dinkgwa tše di se nago komelo ge dikwanyana tša Paseka di swanetše go hlabja. 8Jesu a roma Petrose le Johanese a re: “Sepelang le yo re lokišetša dijo tša Paseka.”
9Bona ba mmotšiša ba re: “O nyaka gore re yo go lokišetša tšona kae?”
10A ba fetola a re: “E tla re ge le tsena motseng la gahlanetšwa ke monna yo mongwe a rwele motšega wa meetse. Le mo latele le tsene ka lapeng le a tsenago ka go lona, 11gomme le botše monglapa leo le re: ‘Moruti o rile re tle re botšiše gore na phapoši yeo yena le barutiwa ba gagwe ba ka jelago Paseka ka go yona e kae.’ 12O tla le bontšha phapoši ye kgolo ya ka godimo, ye e lokišeditšwego go jela. Le lokiše dijo tša Paseka ka go yona.”
13Barutiwa bale ba tloga, ba fihla ba hwetša go le bjalo ka ge Jesu a be a ba boditše, gomme ba lokiša dijo tšeo tša Paseka.
14Ge nako e fihla, Jesu a dula dijong le baapostola ba gagwe. 15A re go bona: “Ke dumile kudu go ja Paseka ye le lena pele ke hlokofatšwa. 16Gobane ke le botša gore nka se sa e ja go fihlela e phethagatšwa mmušong wa Modimo.”
17Ya ba o tšea senwelo, o leboga Modimo o re: “Tšeang senwelo se le se nweng ka go šielana. 18Ke le botša gore nka se sa nwa beine go fihlela mohla mmušo wa Modimo o hlongwa.”
19A tšea senkgwa, a leboga Modimo, a se ngwathaganya, a ba neela sona a re: “Se ke mmele wa ka wo o gafiwago ka lebaka la lena. Le dire bjalo gore e be gona go nkgopola.” 20
Ka wona mokgwa woo a ba neela le senwelo ge ba seno lalela a re: “Senwelo se ke kgwerano ye mpsha ya Modimo ye e tiišitšwego ka madi a ka ao a tšhollelwago lena.”22:20 Dingwalwakaseatla tše dingwe ga di na mantšu a Jesu ka morago ga “Se ke mmele wa ka” temaneng 19, le temana 20 yohle.
21
“Fela tsebang, yo a nkekago o na le nna gona mo tafoleng. 22Morwamotho go tloga gona o tla tloga, bjalo ka ge Modimo a beakantše, eupša yo madimabe ke motho yo a tlago mo eka!”
23Ba nama ba thoma go botšišana seng gore na e ka ba ke mang mo go bona yo a tlilogo dira taba ye.
24
Mar. 9:34
Luk. 9:46
Gwa tsoga kgang mo go barutiwa ba Jesu ya gore na ke ofe mo go bona yo a swanetšwego ke bogolo. 25
Mar. 10:42-44
Jesu a re go bona: “Magoši a baditšhaba a gatelela ditšhaba tša ona, le babuši ba tšona go thwe ke ‘Bomothušabatho’. 26
Mar. 9:35
Fela go lena go se ke gwa ba bjalo; go upše go re yo mogolo mo go lena e be yena yo monyenyane, le moetapele a be bjalo ka mohlanka wa lena. 27
Kgane yo mogolo ke ofe? Ke yo a dutšego dijong goba ke yo a mo hlankelago? Ga ke re ke yo a dutšego dijong? Eupša nna mo go lena ke etša yo e lego mohlanka.
28“Lena le bile le nna ka mehla melekong ya ka, 29ka gona, bjalo ka ge Tate a mpeile mmuši, le nna ke tla le bea babuši. 30
Le tla ja, la nwa le nna mmušong wa ka, la dula ditulong tša bogoši la buša dikgoro tša Israele tše lesome le metšo ye mebedi.”
31Morena a re go Simone: “Simone, Simone! Tseba gore Sathane o inyaketše go le leka a le fefera bjalo ka mabele; gomme Modimo a mo dumelela. 32Eupša wena ke go rapeletše gore o se felelwe ke tumelo, gomme ge o šetše o boetše o mpotegela, o thuše badumedikawena go tielela tumelong.”
33Petrose a mo fetola a re: “Morena, nnaena ke ikemišeditše le go ya le wena kgolegong, ešita le gona go hwa le wena!”
34Jesu a re go yena: “Petrose, ke a go botša, gona bošegong bjo mokoko o tla re o sešo wa lla, wa be o ntatotše gararo.”
35
Mar. 6:8-9
Luk. 9:3
10:4
A ba botšiša a re: “Na nako yela ke le romile le se na sekhwama, le se na mokotla wa mokgopedi, le se na dieta, le kile la hloka selo?”
Ba mo fetola ba re: “Aowa, le gatee.”
36Yena a re: “Fela bjale yo a nago le sekhwama a se tšee, le yo a nago le mokotla wa mokgopedi a o tšee; yo a se nago tšhoša a rekiše kobo ya gagwe a e reke. 37
Gobane ke le botša gore Mangwalo a Makgethwa a a mpolelago a re: ‘O badilwe le dikebeka,’ a swanetše go phethega, gobane tše di ngwadilwego ka nna di a phethega.”
38Bona ba re: “Tše pedi ditšhoša šedi, Morena!”
Yena a ba fetola a re: “Taba ye e tlogeleng.”
39Jesu a tloga motseng, a ya Thabeng ya Mehlware bjalo ka mehleng; barutiwa ba gagwe ba mo latela. 40Ge a fihla fao a re go bona: “Rapelang gore le se lekwe.”
41Ke ge a fetela pejana mo go fihlago leswika ge le fošwa ke motho, a fihla a khunama, a rapela a re: 42“Tate, ge o rata, tloša senwelo se sa tlaišego mo go nna; fela go se phethege ya ka thato, go upše go phethege ya gago.” 43Morongwa wa go tšwa legodimong a itšweletša go yena, a mo tiiša. 44Jesu a tiiša go rapela a tlaletšwe a etšwa kudumela ye nkego ke madi a rotha.22:44 Dingwalwakaseatla tše dingwe ga di na temana 43 le 44.
45Ge a emelela moo thapelong ya gagwe, a boela go barutiwa bale ba gagwe gomme a ba hwetša ba robetše, ba lapišitšwe ke manyami. 46A re go bona: “Ao! Le robetše? Tsogang le rapele, gore le se lekwe.”
47E rile ge Jesu a sa bolela gwa fihla lekoko le etilwe pele ke Judase, e lego yo mongwe wa barutiwa bale ba lesome le ba babedi. A ya go Jesu gore a mo atle. 48Jesu a mmotšiša a re: “Judase, na o ka napa wa eka Morwamotho ka go mo atla?”
49Bao ba bego ba na le Jesu ge ba bona se se tlago direga, ba mmotšiša ba re: “Morena, re ba hlasele ka ditšhoša?” 50Ke ge yo mongwe wa bona a rema mohlanka wa Moprista yo Mogologolo a mo kgaola tsebe ya la go ja.
51Jesu a re: “Lesang! Le se sa boeletša!” A napa a kgwatha tsebe ya mohlanka yoo, a mo fodiša.
52A re go baprista ba bagolo le mantona a baleti ba Tempele le bagolo ba setšhaba ba ba bego ba tletše go mo swara: “Le reng le tlile ka ditšhoša le dithoka mo nkego ke nna mohlakodi? 53
21:37
Ke be ke ehlwa le lena Tempeleng tšatši le lengwe le le lengwe, le sa ntshware. Eupša bjale ye ke yona nako ya lena, nako ye e laolwago ke Sathane, molaodi wa mmušo wa leswiswi.”
54Ba re go swara Jesu ba tloga naye, ba mo iša ga Moprista yo Mogologolo; Petrose le yena a ba latela a le kgojana. 55Go be go goditšwe mollo mo gare ga lapa, gomme a ya a dula le ba ba bego ba oretše mollo woo. 56Ngwanenyana yo mongwe a mmona a dutše moo mollong, a mo lebelela ka mahlong a re: “Monna yo le yena o be a na le Jesu!”
57Petrose a latola a re: “Kgarebe, nna le go mo tseba ga ke mo tsebe!”
58Ka moragonyana monna yo mongwe le yena a mmona a re: “Etse le wena o yo mongwe wa bona!”
Petrose a mo fetola a re: “Monna, ga go bjalo!”
59Gwa feta nako ye e ka bago iri e tee gomme yo mongwe monna a bolela a tiišitše a re: “Ka nnete, monna yo le yena o be a na le Jesu! Ebile ke Mogalilea!”
60Petrose a mo fetola a re: “Monna, se o se bolelago nna ga ke se tsebe!”
A sa realo, gateetee ke ge mokoko o lla. 61Morena a retologa, a hlaba Petrose ka leihlo ya ba gona Petrose a elelwago se Morena a mmoditšego sona mola a re: “Gona bošegong bjo, pele mokoko o lla, o tla be o ntatotše gararo.” 62Ke ge a tšwela ka ntle a lla gabohloko.
63Banna ba ba bego ba letile Jesu ba be ba mo kwera ba bile ba mmetha. 64Ba mo khupetša mahlo, ba mmotšiša ba re: “Ka ge o moprofeta, re botše gore o bethilwe ke mang!” 65Ba mo nyefola le ka tše dingwe tše dintši.
66Ge go esa, bagolo ba setšhaba le baprista ba bagolo le boramangwalo ba kgobokana mme ba tliša Jesu kgorong ya bona. 67Ba re: “Ge eba ke wena Mesia, re botše.”
Yena a ba fetola a re: “Le ge nka le botša le ka se nkgolwe, 68le ge nka le botšiša taba le ka se mphetole. 69Fela go thoma gonabjale Morwamotho o tla dula ka letsogong la go ja la maatla a Modimo.”
70Ka moka ga bona ba napa ba mmotšiša ba re: “Kgane ke wena Morwa wa Modimo?”
Yena a ba fetola ka go re: “Le a bolela.”
71Bona ba re: “Dihlatse re sa di iša kae? Rena beng re a ikwela ge a bolela ka wa gagwe molomo!”


text:
81E rile ge Kwana e kgomarolla sekgomaretši sa bošupa gwa homola gwa re tuu legodimong nako ye e ka bago seripa sa iri. 2Ke moka ka bona barongwa ba ba šupago ba eme pele ga Modimo go mo hlankela, ba fiwa diphala tše di šupago.
3
Eks. 30:1,3
Morongwa yo mongwe a tla a ema kgauswi ga aletare a swere setšhumeladiorelo sa gauta. A fiwa diorelo tše dintši gore a di neele gotee le dithapelo tša badumedi bohle godimo ga aletare ya gauta ye e lego pele ga setulo sa bogoši. 4Muši wa diorelo tšeo di bego di tšhungwa ke morongwa yola wa rotogela go Modimo gotee le dithapelo tša badumedi. 5
Hes. 10:2
Eks. 19:16
Kut. 11:19
16:18
Ke moka morongwa yoo a tšea setšhumeladiorelo sela, a se tlatša mollo wo o tšwago aletareng, a o kgotholela fase. Gwa kwagala mekidimetšo le dituduma, magadima a bonala, le lefase la šikinyega.
6Barongwa bale ba go šupa ba go swara diphala tše di šupago ba itokišetša go di letša.
7
Hes. 38:22
Morongwa wa pele a letša ya gagwe, gomme gwa na sefako le mollo di tswakane le madi tša tloromišwa lefaseng. Gwa swa karolo ya boraro ya lefase, le karolo ya boraro ya dihlare, le bjang ka moka bjo botala.
8Morongwa wa bobedi a letša ya gagwe, gomme selo se nkego ke thaba ye kgolo ye e tukago mollo sa lahlelwa ka lewatleng. Karolo ya boraro ya lewatle ya fetoga madi; 9karolo ya boraro ya diphedi tšohle tša ka lewatleng ya hwa, le karolo ya boraro ya maselawatle ya fedišwa.
10
Morongwa wa boraro a letša ya gagwe, gomme gwa wa naledi ye kgolo go tšwa leratadimeng e tuka bjalo ka serumola, ya wela karolo ya boraro ya dinoka, ya wela le didiba tša meetse. 11
Leina la naledi yeo ke “Lengana”. Karolo ya boraro ya meetse ya galaka, gomme batho ba bantši ba ba nwelego meetse ao a go galaka ba hwa.
12
Hes. 32:7
Joele 2:10,31
3:15
Morongwa wa bone a letša ya gagwe, gomme karolo ya boraro ya letšatši le ya ngwedi le ya dinaledi ya rathwa mme ya fifala. Gwa fifala nako ye e ka bago karolo ya boraro mosegare, le karolo ya boraro bošego.
13E rile ke sa lebeletše, ka kwa ntšhu ye e fofago kua godimo sebakabakeng e goelela e re: “Joo! joo! Badulalefaseng ga ba le bona, ge barongwa bale ba bangwe ba bararo ba tlilo letša tša bona diphala!”


text:
Dolphins
Didolofini
Leina la lapa
Didolofini
Tše dingwe tša lapa
Nko ya lebotlelo, Ya go tlwaelega, Dusky, Mokokotlo wa lekoro, Spinara, Ya go bonwa, Ya methalo
Leina la tša thutamahlale
Delphinidae
Bogolo
Go tšwa go 1,5ya dimetara go ya go 6 ya dimetara
Boitšhupo
E mahlatšana, ya mmele wa go tsepama. Bontšhi bja maphegwana a hlapi a fase ke a kgopamo. Phatla ke ye kokomolegilego gidimo ga rostrum (molomo) wa go ikgetha. Tše dingwe di na le mebala ya mokgwatatelano wa go phatsima. Gantšhi e putšwa, bošweu le boso. Molete wa go futšwetša godimo ga hlogo.
Tshedimošo Ya Kakaretšo
Lapa la Delphinidae le bopša 17 ya tša kakaretšo le 32 ya mehuta ya diphedi. Ke seamuši. E boima bja go tšwa go 50-900 ya dikilograma. Tikologo ya kgalagalo e šomišwa go hwetša sebolawa sa yona. Ke ya go bohlale kudu go feta mehuta ya diphedi ka moka tša ka lewatleng. E lebelo, baruthi ba botsarogi. Mesela goba difluke di ka bothoko ka meetseng. Ka go tswadila ka go hlakantšha magareng ga diphedi tše dingwe. Di phela ka dihlopha meetseng a go se iše. Ka nako ye nngwe e dirišana le tše dingwe go swara sebolawa, go swana le sisardini. Diphoofolo tša go tswala ka go beela mae gare ga e kgolo go fihlela a phaphaša. Bafsa ba tswalwa ba le ka botlalo.
Dijo
Gantšhi di ja dihlapi le disquid.
Phatlalatšo
E direga ka dithempheretšheng ka moka mawatleng a lefase.
Mehuta ye e tlwaelegilego
Dolofini ya mokokotlo wa lekokoro
Sousa chinensis
Dolofini ya go tlawelega
Delphinus delphis
Dolofini ya nko ya lepotlelo
Tursiops truncatus